ИнтерФУТБОЛ :: ЎФАнинг европадаги вакили: «Ўзбек футболи тирик»\nЎФАнинг европадаги вакили: «Ўзбек футболи тирик»\nБир неча вақт муқаддам ОАВда ўзбек спорти, аниқроғи, футболидаги янги лавозим ҳақида хабар тарқалди. Ўзбекистон футбол ассоциациясининг энди Европада ўз вакили бор. У - «Известия» нашри журналисти сифатида машҳур бўлган Дилшод Рўзметов. Энди бу мутахассис футболимизнинг «кўҳна қитъа»даги ривожи йўлида ҳам меҳнат қилади. Яқинда sports.ru сайти блогери Евдоким Раимов ЎФАнинг янги вакили билан катта интервью ташкил этди. Қуйида ана шу суҳбатни ўқишингиз мумкин.\n- Салом, Дилшод! Обуначиларимизга лавозимингиз ҳақида батафсил гапириб берсангиз.\n- Салом! Мен Ўзбекистон футбол ассоциациясининг Европадаги ваколатли вакилиман.\n- Вазифангиз нималардан иборат?\n- Биринчи навбатда, «кўҳна қитъа»даги футболчилар, мураббийлар, шифокорлар ҳамда менежерларнинг тайёргарлиги ва назоратини акс эттирган замонавий технологиялар бўйича тажриба ва маълумотларни тўплайман.\n* Европадаги футбол федерацияларининг ЎФА билан ҳамкорлик бўйича қизиқишларини ўрганаман.\n* Мастер класс ўтказадиган хорижий эксперт ва мутахассисларни қидираман. Улар ёрдамида ўзбек футболининг рақобатбардошлигини ошириш, Ўзбекистон терма жамоалари ҳамда клубларининг йирик халқаро турнирларда муваффақиятли қатнашишларини таъминлаш мумкин.\n* Профессионал футболнинг юқори сифатли ички маҳсулотини ташкил этиш ва мухлислар қизиқишини оширишни таъминлашда фаол қатнашаман.\n* Турли футбол ташкилотлари ҳамда ЎФА ўртасида учрашувлар ташкил қилишда иштирок этаман.\nМана шу функциялар лавозим йўриқномасида кўрсатиб ўтилган.\n- Маълум бўлишича, айнан сиз Ўзбекистон ФА билан ҳамкорлик ташаббускори бўлган экансиз. Тошкент билан музокара ўтказиш жараёни қандай кечганди?\n- Музокаралар икки ойга чўзилган, қоғозбозлик масаласи бироз халал берганди.\n- Маҳаллий ассоциациянинг ишқибозлар орасидаги обрўси юқори эмаслигидан хижолат бўлмадингизми?\n- Норозилар ҳар доим, ҳамма ерда топилади. Мухлис орзуси - миллий жамоасини жаҳон чемпионати финал босқичида кўриш. Ҳозирча бу воқеа содир бўлмади. Ассоциация ҳамиша ишқибозлар босими остида туради. Муаммо шундаки, мухлисларда терманинг юқори натижалар қайд этишини кутишга сабр етишмайди, улар ҳаммаси бирданига, дарҳол бўлишини хоҳлашади.\n- Европаликлар ўзбек футболи билан ҳамкорлик ўрнатишни рад этган ҳолатлар ҳам учраганми?\n- Яширмайман, шунақаси ҳам бўлган. Аммо бу Ўзбекистон билан боғлиқ эмас, шунчаки, Европадаги федерацияларнинг воситалари чекланган.\n- «Кўҳна қитъа»даги футбол функционеридан ўзбек футболи манзилига йўлланган энг ёқимли эътироф...\n- Оливер Каннинг U-23 термамизни Осиё чемпионатидаги ғолиблиги билан табриклагани. У футболчиларимизнинг салоҳияти юқори эканини таъкидлаганди. Катта эҳтимол билан, ўша учрашувимиздан кейин у ўзбек футболини ўрганишни бошлаган.\n- Нима деб ўйлайсиз, нега Европада японлар, эронликлар, корейслар, ҳаттоки, сурияликлар ҳам ўйнаб кетишади-ю, бизнинг ўйинчилар бармоқ билан санарли даражада кам?\n- Баҳорда «Бавария» академияси билан музокаралар ўтказдик. Ўшанда Европа клубларининг ўзбек футболига қизиқиши учун нималар кераклиги ҳақида сўрадим. Бунга жавобан, ҳеч бўлмаганда ўзбекистонлик бир футболчи кучли бешлик чемпионатларида яхши ўйин кўрсатиши лозимлигини айтишди. Шундагина скаутлар Ўзбекистонда ҳам иқтидорларни ўрганиб, қидиришни бошлашади.\n- Айни дамда Европада бемалол ўйнаб кета оладиган 3 нафар ўзбек футболчисини санаб беринг.\n- Икки нафарини ажратиб кўрсатишим мумкин: бу, албатта, «Ростов» сафида тез ўсишга эришаётган ҳужумчи Элдор Шомуродов. Шунингдек, Одил Аҳмедов ҳам. «Шанхай СИПГ» ярим ҳимоячиси Европа чемпионатларининг бирида камида бир мавсум юқори даража тўп сура олади.\n- Танқидларга қандай қарайсиз?\n- Қадимий юнон файласуфи Арасту шундай деганди: «Ҳеч нима гапирмай, ҳеч нарса қилмай, ҳеч ким бўлмаган ҳолда танқидлардан холи бўлиш мумкин».\n- Ўзбекистон ФАнинг янги раҳбарияти билан гаплашишга улгурдингизми?\n- Ҳа, биз таништирув учрашуви ўтказдик\n- Аҳмаджонов билан Эрматов ўртасида қандай фарқ бор?\n- Уларни ўзаро солиштиришга ҳали эрта. Умумий бажарилган ишлар бўйича олсак, жамиятнинг танқидларига қарамай, Умид Муҳаммаджонович ассоциация раҳбари сифатида кенг кўламли ишларни амалга оширди. Унинг қўл остида ҳам катталар, ҳам болалар даражасида оммавий ҳаваскорлик футболида ривожланиш йўлига ўтилди. Турли ёш тоифаларидаги турнирлар сони ошди. Болалар ва ўсмирлар ўртасида чемпионат ташкил этилди, бутун мамлакат бўйлаб ҳудудий академияларга асос солинди. Фикримча, икки лавозимнинг бирлашиши сабабли ҳаёт қалтис ҳазил қилди. Бизнинг давримизда, айниқса, қарорлар чиқарадиган шахслар учун вазият мураккаблашган. Улар катта миқдордаги маълумотлар қуршовида қолишган, фикрларини жамлашга қийналишмоқда ва бу натижаларга ҳам таъсир кўрсатмоқда.\n- Ўзбек футболининг бугунги кундаги асосий муаммоларини қисқача таърифлаб берсангиз.\n- Вилоятларда болалар ва аёллар футболини ривожлантириш оқсамоқда. Клублар давлат бюджетидан молиялаштирилмоқда. Ишқибозлар билан ишлаш тўғри йўлга қўйилмаган.\n- Германияда яшаш орқали қандай тажриба тўпладингиз?\n- Тўлиқ мустақил бўлиб, фақат ўз кучимга ишонишни ўргандим. Бу яхшигина ҳаёт мактабига айланди.\n- Бундеслига ўйинларига ташриф буюрдингизми? Агар борган бўлсангиз, немислардаги мухлислик маданияти хусусида гапирсангиз.\n- Германияда футбол энг машҳур спорт турларидан бири ҳисобланади. Ҳар бир ўйинда аншлаг кузатилади, баҳснинг бошидан охиригача ишқибозлар шовқини тинмайди. Немисларнинг мухлислик маданияти Европадаги энг яхшиларидан. Трибуналардаги тик туриб кўриладиган жойлар «кўҳна қитъа»даги аксарият мамлакатлар учун тарихга айланган, фақат Германия бундан мустасно. Бу футбол ихлосмандлари учун ўзига хос молиявий имтиёз саналади. Олмон ўлкасида миллионлар ўйини аҳолининг барча қатламига тегишли. Немислар бу билан фахрланишади. Яна шуни ҳам алоҳида таъкидлаш жоизки, Германия футболи Европадаги мухлислар учун энг хавфсизларидан бири ҳисобланади.\n- У ерда яна нималар сизни ҳайратда қолдирди?\n- Барча инфратузилма ва менежмент. Стадионлардаги овқатланиш нуқталари, атрибутикалар сотуви ажойиб, футбол клублари мухлисларга ҳақиқий байрам уюштириш учун кўп иш қилишади.\n- Одил Аҳмедовдан интервью олгандингиз. Унинг ҳаётда жуда камтар эканлиги ҳақиқатми?\n- Ҳа, бу футболчи билан танишиш ва суҳбатлашишдан фақат ижобий таассуротлар қолган. Одилнинг бутун Ўзбекистон бўйлаб болалар-ўсмирлар футболи ривожига жуда катта ҳис қўшаётганини алоҳида эътироф этиш керак.\n- Шахсан сиз учун фаолиятингизда рўй берган энг эсда қоларли воқеа қайси?\n- «Известия» газетасида илк мақоламнинг чоп этилиши. Фикримча, ҳар бир журналистнинг ҳаётида дастлабки қадам жуда муҳим саналади, у умрбод ёдда қолади. Ҳар ҳолда, мен шундай деб ўйлайман.\n- Сизга интервью беришни хоҳламаган энг машҳур шахс ким?\n- Мино Райола. Аслида, ўшанда интервью олишни эмас, ўзбек футболи билан ҳамкорлик ўрнатиш имкониятларини муҳокама қилишни хоҳлагандим. Аммо қаердадир эшиклар ёпилса, бошқа ерда очиларкан. Шу кузда Жорже Мендеш билан учрашув белгиладик.\n- «Известия» нашрида ишлаганингизда, цензурага йўлиққанмисиз?\n- Шу кунгача бундай бўлмади, келгусида ҳам шундайлигича қолишидан умидворман.\n- Келажак касби - бу ...?\n- Шундай давр келдики, сунъий интеллект иш жойини эгаллаш йўлида инсониятнинг асосий рақобатчисига айланмоқда. Тез орада кўп юмушларни роботлар бажариши мумкин. Аммо шундай тармоқлар борки, у ерда ҳеч қайси машина одамнинг ўрнини босолмайди, масалан, меҳмоннавозлик. Ўзбекистонда меҳмондорчилик борасида маҳаллий аҳолига ҳеч қайси робот бас келолмаслиги аниқ. Бу меҳмонхона, ресторанлар ва сайёҳлик тармоқларига тааллуқли масала.\n- Дарвоқе, ўзингиз қайси жамоага ишқибозлик қиласиз?\n- Айни пайт фақат Ўзбекистон термасига мухлислик қиламан. Клублар орасида аниқ биттасини кўрсатолмайман. Тўғри, иккита жамоанинг ўйинларига қизиқишим юқори, уларнинг натижаларини кузатиб бораман: «Вердер» ва «Краснодар». Биринчиси билан ҳаммаси аниқ - бу футбол ихлосманди сифатидаги илк жамоам. Россия клубига келсак, унга Одил Аҳмедов ўйнаган даврда боғланиб қолганман.\n- Ўзбек футболи тирикми?\n- Ҳа, тирик ва ривожланишнинг янги импульсига кираётгани ёқимли. Менежментни тўғри йўлга қўйсак, ҳаммасини уддалашимизга ишонаман.


"Бунёдкор" Шукуровнинг жамоасини мағлуб этди\n16 февраль, 2018, 20:51\nЯнги мавсумга БААда тайёргарлик кўраётган Тошкентнинг “Бунёдкор” клуби бугун ўзининг навбатдаги назорат учрашувини ўтказди.\nБу сафар “қалдирғочлар”га ҳамюртимиз Отабек Шукуров фаолият олиб борадиган БААнинг ‘Шаржа” клуби рақиблик қилди. Ушбу ўйинда Миржалол Қосимов бошқарувидаги жамоа 3:1 ҳисобида ғалабага эришди.\n“Бунёдкор” (Ўзбекистон) – “Шаржа” (БАА) 3:1\nГоллар: Достонбек Ҳамдамов (6 пеналти), Муроджон Тошматов (29), Шохрух Гадоев (76) – Юсуф Саид (84).\nЗахира: Муроджон Зуҳуров, Исломжон Қобилов, Сардор Собирхўжаев, Давронбек Умиров, Филип Раевац, Расул Юлдошев, Артём Габелок, Миржаҳон Мираҳмадов, Абдулла Абдуллаев, Мирғиёс Сулаймонов, Хуршид Ғиёсов, Шохруҳ Гадоев.\nЗахира: Абдуллоҳ Юсуф, Ҳолид Ал-Ризо, Юсуф Билол, Мажид сурур, Саид Юсуф, Аҳмад Ал-Ризо, Али Ал-Занхани, Муҳаммад Иброҳим, Муҳаммад Саиф, Иброҳим Жамал.


Ўзбекистонда хизмат кўрсатган журналист Маҳмуд Саъдий оламдан ўтди – Газета.uz\nЎзбекистонда хизмат кўрсатган журналист, таҳрир санъати устаси Маҳмуд Саъдий оламдан ўтди.\n23 ноябр 2019, 14:18 Жамият\nЎзбекистонда хизмат кўрсатган журналист Маҳмуд Саъдий бугун, 23 ноябрь куни оламдан ўтди, дея хабар қилди ЎзА. Ўзбек журналистикаси ривожига катта ҳисса қўшган ижодкор ўзининг тўғрисўзлиги ва ҳалоллиги билан ажралиб турарди.\n«Шарқ юлдузи» журналида адабий ходим, бўлим мудири, «Гулистон» журналида катта адабий ходим, бўлим мудири, «Ўзбекистон адабиёти ва санъати» газетасида бўлим мудири, «Маърифат» газетасида махсус мухбир, шарҳловчи, бўлим муҳаррири вазифаларида фаолият кўрсатди. Сўнгги вақтларда у «Маърифат» газетасида ишлаш билан бирга Ўзбекистон Давлат жаҳон тиллари университетида ёшларга дарс берган эди.\nМаҳмуд Саъдий ўзига хос муҳаррирлик мактаби яратган тажрибали ижодкор, иқтидорли мунаққид ва кўзга кўринган таржимон эди. Ўзбек адабиётининг энг долзарб муаммолари таҳлилига бағишланган кўплаб мақола ва тадқиқотлари орасида унинг адабий-танқидий мақолалар ва суҳбатларни ўз ичига олган «Теран томирлар» китоби алоҳида ажралиб туради. У Ўзбекистон давлат жаҳон тиллари университети халқаро журналистика факультети талабалари учун «Таҳрир санъати» ўқув дастурини яратди.\n«Фидокорона хизматлари учун» ордени, «Ўзбекистон Республикасида хизмат кўрсатган журналист» унвони ҳамда «Ўзбекистон Республикаси Мустақиллигига 15 йил» кўкрак нишони билан мукофотланган.


Ички ялпи маҳсулот 2018 йилда 48,6 миллиард доллар даражасида бўлди\n04 август 2020, Тошкент вақти: 13:22\nИллюстратив сурат. Ишлаб чиқариш корхонаси.\nИчки ялпи маҳсулот ҳажми 2018 йилда 407,5 триллион сўм, яъни 48 миллиард 600 миллион сўмни ташкил қилди. Бу 2017 йилдагига нисбатан 5,1 фоизга кўпдир. Бу ҳақда давлат статистика қўмитаси маълум қилди.\nҲисоботда таъкидланишича, Ички ялпи маҳсулот ҳажми жон бошига 12,3 миллион сўмни, яъни 1,5 минг долларни ташкил қилган. Бу кўрсаткич 2017 йилга нисбатан 3,3 фоизга кўп бўлган.\nИчки ялпи маҳсулотда энг кўп улуш ишлаб чиқариш ва қурилиш соҳаларига тўғри келмоқда. Ишлаб чиқариш улуши 10,6 фоиз, қурилиш улуши 9,9 фоизни ташкил этган. Қишлоқ, балиқ ва ўрмон хўжалиги улуши эса бор-йўғи 0,3 фоиз бўлган.\nИқтисодий ўсиш даражаси Ўзбекистонда Халқаро валюта жамғармаси ва Жаҳон банки прогнозларига тўғри келиб, 5 фоизни ташкил қилган.\nАввалроқ статистика қўмитаси 2018 йилда инфляция даражаси 14,3 фоиз бўлганини маълум қилган эди.\nСамарқанд аэропортида 3 август куни Россиянинг Қозон ва Екатеренбург шаҳарларидан учиб келган 501 нафар ўзбекистонлик кутиб олинди. Бу ҳақда Uzbekistan Airports ширкати ўз Телеграм-канали орқали маълумот тарқатди.\nҚайд этилишича, ўзбекистонликлар Қозон ва Екатеренбургдан 3 та чартер рейс билан келтирилган.


Тошкент вилоятида 2021-2022 йилларда амалга ошириладиган инвестциия лойиҳалари тўғрисида маълумот\nТошкент вилоятида ҳудудий дастурга киритилган лойиҳаларни хатловдан ўтказиш ва янги инвестиция лойиҳаларни шакллантириш бўйича.\nТошкент вилоятида 2021-2022 йилларда амалга ошириладиган қиймати 109,3 трлн сўмлик 618 та лойиҳалар рўйхати тасдиқланган. Уларнинг амалга оширилиши натижасида 34,8 мингта янги ўринлари яратилиши белгиланган. Жумладан:\nДавлат инвестиция дастури доирасида қиймати\n97,7 трлн сўмлик 155та лойиҳа, 18,0 мингта иш ўринлари;\nХудудий дастур доирасида қиймати 11,6 трлн сўмлик 463та лойиҳа, 16,8 мингта иш ўринлари яратилиши кўзда тутилган.\nШунингдек ишчи гуруҳ томонидан ушбу лойиҳаларни тўлиқ хатловдан ўтказилиб туман/шаҳарларнинг “ўсиш нуқталари”дан келиб чиқиб қўшимча қиймати 10,2 трлн сўмлик 490 та янги лойиҳалар руйхати шакллантирилиб, тегишли вазирлик, ташкилотлар, тижорат банклар\nва туман/шаҳар хокимликлари билан келишиб олинди.\nУшбу янги лойиҳаларни амалга оширилиши натижасида қўшимча 18,0 мингта янги иш ўринлари яратилиши белгилаб олинди.\nШундан келиб чиқиб, умумий ҳисобда Тошкент вилоятида 2021-2022 йилларда қиймати 119,6 трлн сўмлик 1 108 та лойиҳаларнинг манзилли рўйхати маҳаллалар кесимида шакиллантирилди ва 52,8 мингта янги ўринлари яратилиши белгилаб олинди.\nУшбу лойиҳаларни тармоқлар кесимида таҳлил қиладиган бўлсак:\n- саноат йўналишида – қиймати 107,3 трлн.сўмлик 418 та лойиҳада 30,8 мингта иш ўрни;\n- хизмат кўрсатиш йўналишида – қиймати 8,2 трлн.сўмлик 362 та лойиҳада 12,5 мингта иш ўрни;\n- қишлоқ хўжалиги йўналишида – қиймати 4,1 трлн.сўмлик 328 та лойиҳада 9,5 мингта иш ўринлари\nяратилиши белгилаб олинди.


Beeline‘дан ”Ўзингга мос Galaxy танла” акцияси: ноябр ойининг сўнгига қадар фойдаланишга улгуринг » Ўзбекистон янгиликлари – Zamin.uz\n21:34 Тил  Ўзбекча\n23-11-2015 | 13:58\nZAMIN.UZ / Технология / 23 Ноябр 2015 года902\nBeeline ”Ўзингга мос Galaxy танла” акцияси давом этаётганлиги ҳақида хабар беради. Унинг доирасида Samsung Galaxy Ace4 lite, Galaxy J1 Ace, Galaxy J1, Galaxy Grand Prime, Galaxy Core Prime ва Galaxy J5 смартфонларидан бири ҳарид қилинганда 6 ой давомида ҳар ой тармоқ ичида 300 дақиқа ва 300 SMS, шунингдек 300 Мб бонус тарзида тақдим этилади.Акция 2015 йилнинг 30 ноябр ойига қадар давом этади. Акция амал қилиш муддатида смартфон ҳарид қилган абонентлар 2015 йилнинг 15 декабр кунига қадар Beeline офисларидан бирига бонусларни олиш учун мурожаат қилишлари мумкин. Хизмат ёқтирилган чоғда бонуслар янги ёқилган, ёки аввалдан мавжуд бўлган рақамга берилади. Биринчи ойда хизмат ёқилган санадан қатъий назар бонусларнинг тўлиқ хажми берилади. Қолган бепул мегабайтлар хажмини билиш учун - *103# кодини териш, қолган бепул SMS‘лар ва қолган бепул дақиқалар хажмини билиш учун - *107# кодини териш лозим.Бонуслар фақат Bravo Online акцияси ёқилган “Bravo Ooo!” тариф режасида амал қилади ва Beeline савдо ва хизмат кўрсатиш офисларида берилади. Қайта рўйҳатдан ўтиш ёки ишлатилган телефонлар учун бонуслар тақдим этилмайди. Тафсилотлар www.beeline.uz сайтида ва Beeline Uzbekistan иловасида.\nЎқишни тавсия қиламиз Beeline: ”Ўзингга мос Galaxy танла” акцияси билан бонусли дақиқалар, SMS ва Интернет


Умматнинг энг зўр қориси – Убай ибн Каъб (р.а.)\nУбай ибн Каъб розияллоҳу анҳу улуғ саҳобий бўлиш билан бирга умматнинг энг энг сара қориларидан ҳам эдилар. Қуръони каримни Расулуллоҳ соллаллоҳу алайҳи васалламдан ўрганиб, уни ўқишга қаттиқ бел боғлаганди.\nИбн Аббос, Абу Ҳурайра, Абдуллоҳ ибн Соиб, Абдуллоҳ ибн Айёш ибн Робиаъ, Абу Абдураҳмон Суламий каби улуғ саҳобийлар ва улуғ тобеинлардан кўплари у зотдан Қуръони каримни ўрганган.\nСувайд ибн Ғофала, Абдураҳмон ибн Абзо, Абу Муҳаллаб, Абу Аълия Риёҳий, Зирр ибн Ҳубайш, Утайя Саъдийлар эса Убай ибн Каъбдан ҳадис ривоят қилган.\nУбай ибн Каъб розияллоҳу анҳу Расулуллоҳ соллаллоҳу алайҳи васаллам қатнашган барча ғазотларда ҳозир бўлган.\nУбай ибн Каъб розияллоҳу анҳу ҳақида бир нечта ҳадислар ривоят қилинган. Улардан баъзиларини қуйида зикр қиламиз.\nАбу Саид розияллоҳу анҳудан ривоят қилинади: “Расулуллоҳ соллаллоҳу алайҳи васаллам: “Бу умматнинг энг раҳм-шафқатлиси Абу Бакр (бўлса), энг қориси Убай ибн Каъбдир”, дедилар”.\nУнинг даражаси Аллоҳ субҳанаҳу ва таоло наздида ҳам улуғ бўлган. Бунга қуйидаги ҳадис далолат қилади.\nАнас розияллоҳу анҳудан ривоят қилинади: «Расулуллоҳ соллаллоҳу алайҳи васаллам Убай ибн Каъб розияллоҳу анҳуга:\n– Аллоҳ таоло менга сен учун Қуръон ўқиб беришимни буюрди, – дедилар.\nШунда Убай ибн Каъб розияллоҳу анҳу:\n– Аллоҳ таоло сизга мени номимни зикр қилдими? – деб сўради.\n– Ҳа, – деб жавоб бердилар.\nУбай ибн Каъб розияллоҳу анҳу:\n– Оламларнинг Раббисининг ҳузурида зикр қилиндимми? – деди.\n– Ҳа, – деб жавоб бердилар. Шу чоқ Убай ибн Каъб розияллоҳу анҳунинг кўзлари ёшга тўлди (Муттафақун алайҳ).\nРасулуллоҳ соллаллоҳу алайҳи васаллам унга қуръоний таълимни имтиҳон шаклида бериб қўярдилар. Буни ўзларидан ривоят қилинган қуйидаги ҳадисда кўришимиз мумкин.\nУбай ибн Каъб розияллоҳу анҳудан ривоят қилинади: «Расулуллоҳ соллаллоҳу алайҳи васаллам: “Эй Абу Мунзир, сенинг наздингда Аллоҳ таолонинг китобидаги энг улуғ оят қайси?” дедилар. “Аллоҳ ва Расули билувчироқ”, деб айтдим. Яна сўрадилар: “Эй Абу Мунзир, сенинг наздингда Аллоҳ таолонинг китобидаги энг улуғ оят қайси?” деб сўрадилар.\n(Бу сафар) «Оят ал курси”, деб жавоб бердим. Шунда мамнунлик ила елкамга қоқиб: “Эй Абу Мунзир, Аллоҳ сенга илмни осон қилсин”, дедилар» (Муслим ривояти).\nАбу Мунзир – Убай ибн Каъб розияллоҳу анҳунинг кунялари бўлган.\nУбай ибн Каъбнинг саҳобийлар ичида ҳам ҳурматлари баланд бўлган.\nИбн Абу Малик бундай дейди:\n“Ибн Аббос розияллоҳу анҳунинг: “Қозиликка энг ҳақли кишимиз – Али, Қуръонни энг кўп билувчимиз – Убайдир” , деганини эшитганман”.\nНабий соллоллоҳу алайҳи васаллам:\n“Қуръонни тўрт кишидан ўрганинглар: Абдуллоҳ ибн Масъуддан, Абу Ҳузайфанинг мавлуси Солимдан, Муоз ибн Жабалдан ва Убай ибн Каъбдан», дедилар.\nЮқоридаги ҳадислар шу кунимизгача етиб келган қорилар силсиласининг энг улуғ қориларидан бири бўлмиш Убай ибн Каъб розияллоҳу анҳунинг даражалари нақадар юксак эканини кўрсатиб турибди. Ҳаттоки Ибн Аббос розияллоҳу анҳудек муфассир саҳобий ҳам Убай ибн Каъб розияллоҳу анҳудан таълим олган экан. Бу эса Убай ибн Каъб розияллоҳу анҳунинг қорилар султони эканига далолат қилади.\nУбай ибн Каъб розияллоҳу анҳунинг вафоти тўғрисида уламолар ўртасида ихтилофлар бор. Уларнинг энг саҳиҳи Абу Нуаймнинг гапидир. У зот: “Убай ибн Каъб Усмон розияллоҳу анҳунинг халифалик йилларида ҳижрий 30-йилда ўлган”, дейди ва бу гапига Зирр ибн Ҳабийш Убай ибн Каъб розияллоҳу анҳу билан Усмон розияллоҳу анҳунинг ҳалифалик даврида учрашганини далил қилиб келтиради.\nУбай ибн Каъбдан бошқа қори саҳобийлар ҳам кўп бўлган.Уларнинг барчаси Қуръони каримни ёдлаш билан бир қаторда Қуръонга қандай амал қилиш кераклигини ҳам кўрсатиб берган. Бугунги кунда биз мусулмонларнинг вазифамиз бу муборак зотларнинг умр йўлларини ўрганиш ва баҳоли қудрат ўз ҳаётимизга татбиқ қилишдир. Зероки, улар ўз ҳаёти билан ҳақиқий ислом қандай бўлишини келажак умматларга кўрсатиб, ўргатиб кетган муаллим зотлардир.\nАллоҳ таоло ҳаммамизни саҳоба розияллоҳу анҳумлардек Қуръонга муҳаббатли, Қуръонга амал қиладиган солиҳ бандалардан қилсин!\nДругие материалы в этой категории: « Бир оят тафсири\tФотиҳа – Қуръоннинг онаси »


Раддия: Пахта кампанияси, мажбурий меҳнат ва таълимдаги йўқотишлар | Fayzbog.uz\n20.09.2017 / Санжар Саид /\nҲаммаси Шерзод Қудратхўжаевнинг пресс-клубидан бошланди. Агар модератор ҳокимларни бурчакка тираб, ўқитувчиларни пахтага мажбуран олиб чиқмаслик ваъдаси олмаганда эди, халқ бу қадар домангир бўлмас эди. Кейин Халқ таълими вазири ваъда берди, Вазирлар Маҳкамаси АҚШ делегациясига Ўзбекистонда пахта теримида мажбурий меҳнатга йўл қўйилмайди, деб маълум қилди. Аммо ҳали сентябрь келмасдан ҳар хил ёқимсиз хабарлар тарқала бошлади: тайёр туринглар, пахтага чиқариласизлар. Чиқишни истамаганлар ўрнига одам топсин ваҳоказо.\nЖўжа саналадиган куз ҳам келди. Ҳар йилгидек пахта кампанияси авж олди. Ўқитувчилар, шифокорлар, талабалар ёппасига олиб кетила бошланди. Тадбиркорлар, ҳатто масжиддаги бобойлардан ҳам пахта йиғими учун пул йиғиш бошлангани тўғрисида хабарлар тарқалди. Ижтимоий тармоқларнинг асосий мавзуси ҳам пахта, мажбурий меҳнат бўлиб қолди. Фуқаролар ҳам тоифаларга ажралди: кимдир мажбурий меҳнатни қоралади, кимдир пахта мамлакат иқтисодиётига катта зарар эканини рақамлар, далиллар билан исботламоқчи бўлса, кимлардир уни “миллий бойлик” деб атаб, ўз вақтида йиғиб-териб олишга даъват қилди.\nМен шахсан Ўзбекистонда пахта экилишига қарши эмасман. У муҳим стратегик маҳсулот. Ўзбекистон фақатгина пахта экспортидан тушувчи 750 млн-1 млрд долларга қараб қолмаган. Ундан жуда кўп, айрим маълумотларга кўра 70 хил маҳсулот олинади, шу жумладан порох ишлаб чиқаришда ҳам у хом ашё сифатида зарур. Шунингдек, пахта сиёсий қурол сифатида айрим давлатларга ўз сўзимизни ўтказиш учун керак бўлиши ҳақидаги гап-сўзлар ҳам йўқ эмас. Бироқ пахтани миллий бойлик, деб бутун халқни мажбурий равишда унинг теримига жалб қилиш – адолатсизлик, мантиқсизлик ва зўравонликдан бошқа нарса эмас.\nИсботлаш қийин, аммо очиқ-ойдин ҳақиқатлар бор. Жумладан, пахта кампанияси даврида жуда кўп катта-кичик раҳбарлар мўмай даромад кўради. Пахтага чиқармаслик учун тўлов бир неча миллион сўм ёки бир неча юз долларни ташкил этади. Куни кеча Самарқанд чет тиллар институти проректорининг пахтадан олиб қолиш учун 200 доллар пора олаётганда қўлга тушгани ҳақидаги хабарлар ҳам сўзимизни исботлаб турибди. Шунингдек, пахта баҳона айрим раҳбарлар қайсар, гапга кирмас ходимларини яхшигина жазолаш имкониятига эга бўлади. Ҳеч қандай узр қабул қилинмайди, сўзсиз пахтага чиқарилиши лозим. Шу билан бирга, пахта кампанияси даврида теримчилар учун деб ажратилган маблағларнинг ҳаммаси ҳам мақсадли сарфланмайди. Улар ҳам бир неча амалдорнинг ўртасида “арра” бўлади.\nПахта кампанияси даврида фуқароларнинг кўплаб конституциявий ҳуқуқлари очиқчасига поймол қилинишини ҳам бор гап. Зеро Ўзбекистон Конституциясининг 37-моддасида “Суд ҳукми билан тайинланган жазони ўташ тартибидан ёки қонунда кўрсатилган бошқа ҳоллардан ташқари мажбурий меҳнат тақиқланади”, — деб ёзиб қўйилган. Меҳнат кодексининг 7-моддасида эса: “Мажбурий меҳнат, яъни бирон-бир жазони қўллаш билан таҳдид қилиш орқали (шу жумладан меҳнат интизомини сақлаш воситаси тариқасида) иш бажаришга мажбурлаш тақиқланади”, деб ёзиб қўйилган.\nҚолаверса, кўплаб халқаро конвенциялар, декларациялар ҳам давлатлар олдига мажбурий меҳнатнинг ҳар қандай шаклига йўл қўймаслик шартини қўяди. Мажбурий меҳнат тўғрисидаги 29-конвенция, Мажбурий меҳнатни тугатиш тўғрисидаги 105-конвенция, Меҳнат ва машғулотлар соҳасида камситишлар тўғрисидаги 111-конвенция, Болалар меҳнатининг энг ёмон шакллари тўғрисидаги 182-конвенция сингари халқаро ҳужжатлар Ўзбекистон ҳукумати томонидан ратификация қилинган бўлишига қарамасдан, ҳамон мажбурий меҳнатга йўл қўйилмоқда, ҳукуматнинг бу борадаги хатти-ҳаракатларига панжа ортидан қаралмоқда.\nАжабланарли томони шундаки, айрим фуқаролар пахта кампаниясига мажбурий жалб қилишни турли сабаблар воситасида оқлашмоқда ҳам. Ана шу оқловларга қарата айрим раддияларни келтириб ўтсам.\n“Пахта миллий бойлик”. Миллий бойлик, миллат бойлиги ҳақида жуда тор фикрловчи, асосан 50-60 йиллар муқаддам янграган бу сўзларни мутлақ ҳақиқат деб қабул қилувчи одамларга қуйидаги маълумотларни келтириб ўтсам:\nNasdaq биржасида тозаланган, олий сифатли пахтанинг бир фунти 75 цент атрофида бўлиб турибди [http://www.nasdaq.com/markets/cotton.aspx]. 2 фунт пахта 907 грамм бўлади. Бу тахминан 1,45 доллар дегани. Ўзбек пахтаси бунга нисбатан арзон юришини ҳисобга олиб қўяйлик. Ўзбекистоннинг 2015 йилги экспортида тўқимачилик соҳаси 28 фоиз улушга эга бўлди. Бу салкам 1 млрд доллар дегани[http://atlas.cid.harvard.edu/…/tr…/export/uzb/all/show/2015/].\nЯхши ҳосил олинса, бир гектардан 40 центнер, ўртача ҳолатда 26,1 центнер пахта йиғиб олинади [https://www.gazeta.uz/ru/2016/01/16/cotton/]. Чигити тозаланган пахта эса 10 центнер атрофида тош босади, десак, ҳисоб-китоб қилиб кўрамиз: 10*100 * 1.45=1450$ (килосига 1.45$). Чигит ва ғўзапоядан ҳам борингки 500 доллар даромад олди ҳам дейлик. Жами 1950 доллар атрофидаги даромад. Рентабеллик 60 фоиздан ошмайди. Соф фойда эса хомчўт қилинганда 780 доллар атрофида бўлади. Бу каби ҳисоб-китобларни кўплаб келтириб ўтиш орқали пахта миллий бойлик эмас, балки миллий бош оғриғига айланиб улгурганини айтиб ўтиш жоиз. Чунки олинаётган даромадлар давлат ғазнасига тушса, харажатлар, қийинчиликларнинг катта қисми халқнинг бўйнига тушаяпти. Биргина мисол: бир неча йил аввал “Ўзбекистон” нашриёти ходимларини пахта теримига жалб қилишди. Нашриёт ходимларидан бири айтганди: кунига юз минг сўмлик пахта тераяпмиз, лекин тушлигимизнинг ўзига 500 минг сўм сарфланаяпти…\nҲашарчилар ҳам бир ишни қойиллатишмайди. Ҳеч бир фермер кунига 30-40 килони зўрға терадиган, аммо далани пайхон қилиб, ҳосилнинг баракасини учирадиган теримчиларни оппоқ очилган даласига киритишни истамайди. Шаҳарликлар, қўйингки мардикор бозоридан ёлланганларнинг ҳам аксарияти нўноқ теримчилар ҳисобланади. Улар сон учун, юқорига бугун шунча теримчи чиқди, дея кўрсатма бериш учун керак холос. Аслида пахтани ҳар доим қишлоқ аҳли, деҳқонлар териб келган шу пайтгача. Ҳақиқат шундаки, шаҳардан борганлар чинакам теримчиларни ёллашади ёки улардан пулга сотиб олишади пахтани. Шаҳарлик ҳашарчилар эса куни бўйи сояда ётишади, кўпчилиги маишат билан машғул бўлишади. Бир ой тоза ҳавода кайф-сафо қилиб, йил давомида йиққан-терганини сарфлаб қайтишади.\nВазиятга очиқ кўзлар билан қарашнинг наҳотки имкони бўлмаса? Юз минглаб ҳашарчиларни туманлар, вилоятларга, ётоқ жойлардан пахта далаларига ташиш, уларни жойлаштириш, боқиш ва бошқа харажатларини тасаввур ҳам қилолмайсиз. Ташвиш устига норозиликлар, халқаро ташкилотларнинг босими, 200 дан зиёд йирик компанияларнинг пахта сабабли Ўзбекистонга байкот эълон қилгани, пахта яккаҳокимлиги сабабли минтақавий экологик муаммолар, хусусан Орол денгизининг қуригани, суғориш мавсумида тақчиллик сабабли қўшни давлатлар билан юзага келган можаролар, ер унумдорлигининг пасайиб, бонитетининг тушиб кетгани, пахтани экишдан бошлаб ягана, чеканка қилиш, суғориш ва йиғиб олишгача барча жараёнга ўқитувчи ва шифокорлар, бошқа ташкилотлар ходимлари, раҳбарларнинг масъул қилиб қўйилиши, натижада қишлоқ хўжалиги билан бир қаторда бошқа соҳаларнинг ҳам орқада қолиши каби ўнлаб, юзлаб муаммоларни санаб ўтсак, аллақачон пахта экишни йиғиштириб қўйсак бўларди. Бутун бошли мамлакатнинг шунча дахмаза билан топган пулига учта Неймарни сотиб олиш мумкинлигини билган одам, бу қадар куч ва эътиборни ҳеч бўлмаса футболни ривожлантиришга қаратсангиз бўлмайдими, деган кинояли саволни берса ажабланманг!\nАйрим тоифа инсонлар ўқитувчи ва талабалар пахтага чиқарилса нима бўлибди, бир ой ўтади-кетади, пахтани ёғингарчиликларга қолдирмай териб олиш керак, деган фикрларни илгари сурмоқда. Мен учун бу гаплар жуда мантиқсиз ва кулгули туюлади. Икки-уч ой ёзги таътилда дам олган таълим яна бир ой пахта сабабли ўлда-жўлда қолса, бу даврни ўн, юз йилга кўпайтириб кўрингчи, қанча муддат вужудга келар экан. Бир ой деб ҳисобласак ҳам, ўн икки йилда тўлиқ бир йил пахтага ажратилган, таълимни 11 йиллик деб оладиган бўлсак, бир йил, олий таълимда эса қарийб бир семестр ҳавога учган бўлади. Бу пайтда ўқувчи-талабалар қанча билим ва малакага эга бўлар эди, тасаввур қила оласизми? Мана нима учун дунё илм-фан ва технологиялар соҳасида юксак натижаларга эришаётган бир пайтда Ўзбекистон ҳалиям пахта экиб, уни қўлда териб олаяпти! Ёки Ўзбекистонда Туркистон генерал-губернатори Фон Кауфманнинг қуйидаги гапларидан ҳамон манфаатдор шахслар ва гуруҳлар борми:\n«Бу халққа (ўрта осиёликлар — туркистонликларга) иложи борича, мумкин қадар кўпроқ пахта эктириш, уларни тинимсиз ишлашга мажбур этиш керак, токи бу халқнинг бошқа нарсаларни ўйлашга, сиёсий воқеаларни англаб етишга бир зум ҳам вақти, хоҳиши қолмасин… ”\nЯна бир бор таъкидлайман: мен пахта экилишига қарши эмасман, асло! Аксинча, қишлоқ хўжалигининг етакчи экини, муҳим стратегик хом ашё сифатида хоҳлаганча экилсин, истаганча ҳосил олинсин. Аммо бу ишлар ҳозирги каби мажбурлаш, қўрқитиш, алдаш, зўравонлик қилиш билан бўлмасин. Худди валюта сиёсатида бўлгани каби, қишлоқ хўжалиги соҳаси ҳам либераллаштирилиб, барча жараёнлар бозор механизмлари асосида шаклланишига йўл қўйиб бериш вақти келди. Акс ҳолда жамият ва давлат ўртасида тушунмовчилик, норозилик давом этаверади, Ўзбекистоннинг халқаро майдондаги нуфузи ҳам беқарор бўлиб қолаверади…\nДолзарб / Колумнист 20 комментариев\nМехнат бн хеч ким улмаган биз хам борганмиз пахтага хозирги ешлар шундогам гуддайиб усяпти борса ота онаси кадрига пул топиш кадрига етади\nРАХМАТ! Жуда иктисодий-илмий-хукукий «хайкирик» ёзибсиз. АФСУССССС!!! Бу маколани факат мазлумлар у’кийди. Буни мутасаддилар ва айникса «сенаторвачча»лар барибир у’кимайди- у’киса хам «тушунишмайди». ЛЕКИН МУЛОХАЗАНГИЗГА 100 % КУШИЛАМАН.\nМеҳнат билан ўлганлар кўп. Лекин меҳнат мажбурлаш, инсон ихтиёрига қарши чоралар қўллаш билан бўлса унинг самараси бўлмайди, натижага эришиш учун муносиб шароит, муносиб муомала, муносиб рағбат бўлиши керак. Пахта кампанияси ҳозир фақат ва фақат зарар келтираяпти жамиятимизга.\nЖудаям тугри изох. Мана бугун ФАРДУ студентлари оммавий равишда пахтага олиб кетилди. Хайронман биз теримчиларни тайёрлаябмизми. Хар йили 1.5-2 ой далада юришади. 4 йилда 6-8 ой дегани, ундан кура амалиёт утишса болмайдими. Бемалол дипломни иловасига «малакали теримчи» деб ёзиб разряд берса болади). Буни ечими оддий 1кг пахтага туланадиган пулни 400 сум эмас…1000 сум белгилаб, жойида туланса, хеч канака хашарчисиз далани атрофидаги халк, тез ва сифатли килиб, узлари териб беришади.\nfermer bu pulni qayerdan oladi 1000 somdan terdirsa kallang bormi bormi dalbayop eng kamida 30 tonna paxta topwiriwi kerak kopaytirib korchi qancha ga tuwarkan oneni sikay xaromi oylab yoz\nota-onang tarbiya berganmi senga. Qishloqi.\nСанжарбек иложи булса манга узизи контактларизи ёзиб юборин saidkodirov@bk.ru\nHa borsin ishlashni õrgansin, hozir pulini beryapti paxtani, bizni davrlarni kõrganda yiğlashardi\nTekinga, bir tiyin olmasdan, och qolib yuvindi ovqatlarni yeb, kamiga kaltak ham yeb terganda bilishardi hozirgi kun qadrini\nTomi joyidami a pulatni. chetga chiqvolib qichqiradi. Vapshe asabimni buzdi kommeti. Uzini 1 tiyinga qimmat saytini reklama qiganinichi buni\nЯнгича фикрлаш бу. Эски замон утди.\nПахтадан колиш университетларда ками 200 кукка чикиб кетган.\nУша билан «колган» талаба ўрнига ПРОФЕССОРЛАР-УКИТУВЧИЛАР пахта теришга чикишаяпти. Яна талаба 7 млн контракт пули тулаб укияптку. Унга нима дейсиз. Текин укимаяптикку. Doston Rustamzoda нинг бизнинг замонда деганга хайрон коламан. Догматик бола экан.\nTôri biz dunyoda texnologiya rivojlanib ketayotgan davrda ham qôl bn terib yuribmiz paxtani\nЭ Толибжон бор булинг сог булинг\nМаниям кизим ФАРДУ талабаси, дада эртага пахтага кетарканмиз деб келди уйга. Тухтаб турчи хозир республика касаба уюшмалари федерациясининг 1092 ёки 200-10-92 тел. ракамига териб сураб курамиз дедим. Айтганимдек телефон килишим билан уердагилар аризамни эшитишиб, кизиз вояга етгани учун узлари ариза билан мурожаат килишлари керак дейишди. Кизим тел килиб узини фамилия исмини, курсини ва факультетини айтиб берди. «Профсоюзда»гилар хеч ким мажбурлаб пахтага олиб кетишга хакки йук, хавотир олманг хаммасини ижобий хал киламиз, керак болса даладан кайтарамиз дейишди\nBuni otini ixtyoriy majburiy deyishadida\nБу гаплариз тугри пахтани туб илдизи билан куритиш керак узи ок курингани билан мехнати кора пахтани бир тийинга киммат уша пахта\nAsqarbek bu yerda hamma muomila bilan insoniy samimiylik bilan gapirayapti deyolmayman. Ammo sizni bunday qo’polik bilan gapirishizga hayronman. Noto’g’ri gapirishgan bo’lishsa so’kinmasdan gapiring.\nAsqarbek сенда калла йўқ экан. Фермернинг пахтадан бошқа экадиган ерлари борку. Масалан 100 гектар бўлса 40 гектарига пахта экади. Қолган 60 гектар ўзиникику. Буғдой 20 гектар бўлсин . Қолган 40 гектардан пиёз ёки гуруч экса 30 млн топиш урвоқ бўлиб қолади. Иқтисодни ўрган студент.\nПахтадан воз кечиш мутлако нотугри. Сабаби куйидагича:\n1. Пахта етиштириш буйича шароитимиз десак муболага буладику, лекин тажрибамиз етарли. 2. Зарур инфратузилма ун йиллар давомида шаклланган.\n3. Пахтани Кайта ишлаш саноати ривожланган.\n4.Пахта етиштиришни давом эттириш зарур албатта илгор агротехника ютукларидан фойдаланган холда.\nЭнг АСОСИЙСИ пахта толасини четга экспорт килишга ТАЪКИК куйиш зарур хатто ярим махсулот булмиш ипга хам.\nПахта етиштиришда фермерларни тугри тугри пахтани кайта ишлаб чикарувчиларга боглаб куйиш керак, енгил саноат корхоналарига. Четга факат тайёр махсулот экспорт килишни йулга куйиш керак. Мана шунда ривожланиш булади. Пахтани етиштириш ундан махсулот ишлаб чикарувчининг бош огригига айланиши керак.\nЗеромакс деган компания буларди. Шулар бошлашган эди, охирига етмай колган.


Самарқандда 418 мингдан ортиқ фуқаронинг маълумоти “Ягона миллий меҳнат тизими”га киритилди – Jurnalist\nСамарқандда 418 мингдан ортиқ фуқаронинг маълумоти “Ягона миллий меҳнат тизими”га киритилди\nR S2020-11-20T07:22:00+05:0020 Noyabr, 2020|Самарқанд вил.|\nБу ҳақда бугун Матбуот уйида ўтказилган матбуот анжуманида вилоят бандлик бош бошқармаси бошлиғи Исроил Жабборов маълум қилди.\nЯнги меҳнат шартномаларини тузиш, амалдаги меҳнат шартномаларига ўзгартириш киритиш, шунингдек, уларни тугатиш ҳолатлари 2020 йилнинг 1 январидан “Ягона миллий меҳнат тизими” идоралараро дастурий аппарат комплексида мажбурий рўйхатдан ўтказиш тартиби жорий этилди. Шунингдек, барча корхона, ташкилот, муассаса ва фирма раҳбарларига ўз ходимлари ҳақидаги маълумотларни ягона миллий меҳнат тизимига киритиш талаби қўйилди. Бундан кўзланган асосий мақсад ишга кирувчининг қонуний манфаатларини ҳимоя қилиш, вакант ўринлари ҳақида маълумотга эга бўлиш, меҳнат бозорида ишчи кучига бўлган талабни қондиришдан иборат.\nБундан ташқари, эндиликда ишга олишда таниш-билишчиликнинг олди олиниб, пенсияга чиқишдаги қоғозбозлик, идорама-идора югур-югурларга барҳам берилади.\n– Ушбу тизимни жорий этишдан олдин МДҲ ва Саудия Арабистони каби давлатлардаги тартибни ўргандик ва ўзимизнинг миллий меҳнат тизимини жорий этдик, – деди “Ягона миллий меҳнат тизими”ни бошқариш дирекцияси директори Ҳусан Ёрқулов. – Бунда ходимларнинг маълумоти ҳам сир сақланиши кўзда тутилган. Шунингдек, ҳар бир фуқаро ўзининг электрон меҳнат дафтарчасини my.mehnat.uz сайти орқали кузатиб бориш имкони яратилди.\nСамарқандда ягона миллий меҳнат тизими орқали бугун вилоятда 15 мингга яқин вакант ўрни аниқланди. Шунингдек, айрим раҳбарлар вакант ўринларини яширгани учун 2 миллион 230 минг сўмдан жаримага тортилди.


'Энг кўп жабрланган ҳам, жазоланган ҳам - ўзбеклар' - BBC News O'zbek\nImage caption Ўшликлар шу кунлари ўз ибодатларида 2010 йил қурбонларини хотирлашмоқда.\n"Ўғлим Акбаржон пахтага сув қуйиш учун далага кетганди. Шу-шу уни қайта кўрмадим. Кўкрагидан отиб қўйишибди".\nЎшлик Хадича-опа гапиришга қийналади. Йиғисини тўхтатолмайди.\n"Мени боқадиган болам эди шу. Энди тобутимни кўтарадиган яқиним қолмади".\nХадича-опа бугун етим қолган неваралари билан давлат қуриб берган янги уйда яшайди. Ўғлининг ўлими учун товон пули ҳам олган.\nАммо онахоннинг кўнглида адолат армони қолиб кетмоқда.\n"Биз оддий одаммиз, орқамизда турадиган, қўллайдиган ҳеч кимимиз йўқ. Нима қилайлик, ўғлимни ўлдирганларни топиб жазолашлари учун югуролмадик" - дейди онахон.\nБироқ бу - Ўш қирғинида яқинларини йўқотган аксар ўзбеклар юрагидаги дард. Ўзбекларни ўлдирган ҳужумчилар аксра ҳолатларда топилмади ва жазоланмади.\nНафақат расмий идораларга бош уриб, югуролмаган онахонлар, ҳатто кўп жойларга арз қилган саводли оилалар ҳам бу ҳақиқатни топишолмаган.\n"Эрим Сулаймон тоғида сураткаш эди. Ўша куни намоздан чиқиб келаётган чоғи отишибди" - дейди ўнадирлик Дилфуза.\nСуҳбатдошимиз кўп жойларга югурганини, айбдорлар топилиб, жазоланиши учун тинимсиз ҳаракат қилганини айтади.\nАммо беш йил ўтибди ҳамки, ҳеч қандай натижа йўқ.\n"Ўтирибмиз энди иложсиз" - деб қўшиб қўяди у умидсиз оҳангда.\nЎш ва Жалолобод хунрезлиги ортидан минглаб жиноий ишлар очилди. Юзлаб одамлар жазога тортилди. Бир қарашда ҳукумат адолатни тиклашга интилди.\nЛекин воқеаларни кузатиб келаётганлар мазкур фикрга тўлиқ қўшилишмайди.\n"Ўша пайтдаги зўравонлик ва ўт қўйишларда аксар ўзбеклар жабрланишди, қурбонларнинг учдан икки қисми ҳам ўзбеклар эди" - рақамларни келтиради Бишкекдаги "Килим Шами" инсон ҳуқуқлари ташкилоти раҳбари Азиза Абдирасулова - "Лекин мана яна, асосан, ўзбекларни жазолашмоқда. Узоқ йилларга ё бир умрга қамалганларнинг аксариси - ўзбеклар".\n"Хуллас, 2010 йил июн воқеалари бўйича адолат тиклангани йўқ!"\nРасмийлар шу пайтгача мазкур ҳолатга изоҳ беришганида, асосан, ўзбеклар гуруҳ-гуруҳ билан ҳаракат қилишгани боис биттаси ушлангач, бошқалари ҳақида ҳам маълумотлар чиқиб келганини ва шу боис улар кўпроқ жазоланганини айтишган.\nЛекин ҳуқуқ фаолларига кўра, миллатчилик кучайиши ва расмий идораларда миллий озчиликлар деярли қолмагани ҳам бу ўринда муҳим ўрин тутади.\n"Қирғизистон ҳуқуқ-тартибот тизими бир миллат вакилларидан иборат. Бу тизимдаги 97% ходимни етакчи миллат вакиллари ташкил этади" - дейди Азиза Абдирасулова.\n"Барча миллатларга бир хилда муносабат қилинмас экан, Ўш воқеалари бўйича ҳеч қачон адолат тикланмайди".\nИлк хатолар оқибатими?\nАммо халқаро кузатувчиларнинг айтишича, зўравонликдан кейин бошланган илк тергов-суриштирув чоғларида йўл қўйилган хатолар ва қонун бузиш ҳоллари ҳам адолат тикланишига халақит бераяпти.\n"Маҳкама, маъмурий ва адлия тизимларида жиддий қонун бузиш ҳоллари рўй берган" - дейди Ҳьюман Райтс Уотч халқаро инсон ҳуқуқлари ташкилотининг Қирғизистондаги вакиласи Мира Риттман.\n"Қўлга олинганлар ўзларининг қийноққа солинганларини даъво қилишди. Лекин ушбу иддаолар ўрганиб чиқилмади. Айни ишларни қайта кўриш жараёнида ҳам қийноқ остида ўтган тергов натижаларига қараб чиқарилган ҳукмлар ўз кучида қолдирилди".\nImage caption Қирғизлар ва ўзбеклар эски дўстликни тиклашмоқда. Аммо тенг адолат тикланиши номаълум.\nҲьюман Райтс Уотч вакилига кўра, адолатдан четда қолаётган ва ҳимоясиз жамоанинг, яъни ўзбекларнинг арзига қулоқ солиш ўта муҳим. Уларнинг шикоятлари эса холис ҳамда мустақил тарзда қайта ўрганилиши зарур.\n"Қирғизистон барча фуқаролари ҳуқуқлари тенглигини таъминлаши керак" - дейди Мира Риттман - "Аммо зўравонлик чоғи энг кўп азият чеккан ўзбеклар яна энг кўп жазоланди".\nАдолатсиз тинчлик келадими?\nҚирғизистонлик ўзбеклар бугунги тинчликка шукур қилишади. Бу ердаги ўзбек ҳам, қирғиз ҳам 2010 йил даҳшатлари қайта такрорланишини исташмайди.\n"Келажакда бу даҳшатлар қайтарилмаслиги учун қайси миллатдан бўлишидан қатъий назар, айбдорларни топиб жазолаш керак" - дейди Ўшдаги Ўзбек Миллий Маркази раҳбари Рашидхон Хўжаев.\n"Қўлида тош ё калтак билан чиққанлар жазоланмоқда, аммо бу зўравонликнинг бошида турганлар-чи?" - савол қўяди ўшлик мулозим.\nУнинг айтишича, узоқ тоғ қишлоқларидан тушиб, ўзбек маҳаллаларига ҳужум қилган одамлар ҳам топиб жазоланиши лозим.\nҚирғизистон аҳолисининг қарийб бир миллионини ўзбеклар ташкил этади. Бу йирик жамоанинг адолатга ишончини сўндирмаслик мамлакат учун ҳам ўта муҳим.\n"Ўш воқеаларида энг кўп жабр тортган тараф энди ҳақиқат тикланишига ишонмаяпти. Улар учун энди адолат тантана қилмайди. Бу эса - ёмон" - дейди Азиза Абдирасулова ўз хавотирини яширмай.\nЎш ва Жалолободдаги зўравонликлар чоғи бир-бирини қутқарган ўзбеклар ва қирғизлар оз бўлмаган. Тарихан бирга яшаб келган бу икки миллат вакиллари беш йилдан бери ўртадаги ишонч ва дўстликни қайта тиклашга интилишмоқда.\nЛекин ана шу ишонч, дўтслик ва ҳурмат тўла тикланиши учун ҳукумат ҳамда расмийлар ҳам миллат ажратмайдиган холис ва тенг адолатни таъминлашлари керак.\nХудди шу нарса бугунги Қирғизистонда кўринмаяпти.


Аммо оддий одам бўлса, буни Тангри таоллога ҳавола этиш билан чекланиш керак, деб ўйлайман.\nЎтган подишоҳлар, амирлар, султонлар, хонлар ҳақида гап кетганда “тарқоқ халқни бирлаштирди” деб мақтаймиз. Бу бирлашув уруш, куч, қон тўкиш, зулм билан, мажбурий тарзда амалга оширилган.\nДемак халқнинг хоҳиш-иродаси эмас, подшоларнинг истаги билан бўлган.\nШунинг учун ҳам ҳар бир соҳибқироннинг ўлимидан кейин халқлар яна тарқалиб, тарқоқлашиб кетаверган.\nБизда тинч йўл билан, яхши мақсадлар, халқнинг эркинлиги учун бирлашув йўқлигининг илдизи шунда эмасмикан?\nСизга бу ерда фалон нарсани ёзинг, писмадон нарсани ёзманг дея олмайман. Чунки бу сизнинг саҳифангиз -мулкингиз. Истасангиз гул, истасангиз пул билан безайсиз. Мен эса саҳифангизда бор йўғи меҳмонман. Ҳайдасангиз ҳатто савол беришга улгурмай қоламан. Меҳмондорчилик учун раҳмат дейиш бурчим. Ёқмаса ҳар доим кетиб қолиш ҳуқуқим бор.\nЁки бу ҳолатнинг акси ҳам бўлиши мумкин.\nШундай экан, нима кераги бор, бир-биримизни камситиб, жеркиб, дилимизни оғритиб.\nЛекин Фейсбук фикрлар хазинаси. Уни ахлатхонага айлантириб қўймаслик учун ҳам интилмоқ керак. Ана, ИАК деган золим Тошкентни меҳмонларга ёпиб қўйди. Агар Фейсбук ва шунга ўхшаган тармоқларни ҳам ёпиб қўйишса-чи?\nУларга бу имконни бермаслик сизу бизга боғлиқ.\nХудодан нолиймиз, нега халқни бунча қийнайсан, деб. Халқнинг энг олдида турган қаҳрамони Абдулла Орипов мана бундай деб тургандан кейин, Худо нима ҳам қилсин?\nИймоним фидо, шоҳимга достон ёзажакман!\nКўнглимда мудом борини ростдан ёзажакман!\nБир умрлик шоҳ этиб битмасанг тақдирини,\nБўлсангда Худо, номингни шайтон ёзажакман!\nҲурматли шоиримиз Абдулла ака Ориповга “ҳукумат тазйиқ қилмоқда” деган гаплар, манимча, муболағали. Ҳали яқинда ўзлари айтганларидек, “севимли юртбоши Ислом Каримовнинг шахсан топшириғи ва Шавкат Мирзиёвнинг беминнат мадади билан АҚШга келиб даволаниб” қайтгандилар-ку?\nШундан кейин яна бир китоблари ҳам чоп этилди, деб эшитдик.У киши ёзган Мадҳия ҳам ҳар куни куйлаб турилибди. Ислом Каримовдан Юлдуз Усмоновагача, қамоқхонaлардаги маҳбуслардан боғча болаларигача-ҳамма қўлини кўксида қўйиб, оёқда эшитмоқда-ку?\nБи-би-сида Ўзбекистонда динозавр топилгани ва унга “Темурлангия” деб ном берилгани ҳақидаги бир хабарга кўзим тушди.\nДушманлари Амир Темурни ҳақоратлаш мақсадида уни Темурланг – Темир чўлоқ дейишган. Наҳотки, Ўзбекистон режими бунга йўл қўйиб берди? Топилдиқни Шотландиянинг Эдинбург Университети, АҚШ ва россиялик олимлар топишган дейишибди. Улар Ўзбекистон иштирокисиз бир қадам ҳам ота олмасдилар. Демакки, Каримов режимининг бобокалонимиз Амир Темур ҳақидаги гаплари қизил сиёсатдан бошқа нарса эмас.\nЮрак бор нарса, қалб эса йўқлик-кўринмас,\nМия бор нарса, ақл эса-кўринмас,\nБиз негадир бор нарсаларни моддият билиб, кўринмас нарсаларга ном берганмиз ва уларни илоҳийлаштирганмиз, Ваҳоланки, ҳамма гап юракда ва ҳамма гап мияда. Мия ва юрак тўхтадими, инсон тўхтайди,тамом.\nБундай мисоллар жуда кўп. Ўйлаб кўринчи, қанчасини топа оласиз?\nТуғилган жой-ватанни жуда қаттиқ севмаслик керак экан.\nҲаёт йўллардан иборат. Баъзи йўллар борса келмасдир.\nЎша йўлларга тушиб, кетиб қолсангиз руҳингиз энг даҳшат дейилган дўзах азобидан ҳам баттар қийноққа тушади, бир умр соғинч гирдобида бўғиласиз, айрилиқ саҳросида жизғанак бўласиз.\nБу дунёни фоний деймиз. Тўғрими?\nУ дунёни боқий деймиз. Тўғрими?\nШундай экан, туғилган жой фоний, кўмилган жой боқий ватан эмасми?\nСайлов ташқи кўринишда футбол ўйинига ўхшаб кетади. Баъзи мамлакатларда ўйин ҳатто вақтидан олдин бошланади. Мазза қилиб дебатларни томоша қиласиз, тараф тутасиз, мажлислар, митингларда қичқирасиз, додлайсиз, куюнасиз, навбатларда туриб овоз берасиз… Ё ютасиз, ё ютқазасиз. Ўйиндан кейин ҳамма билан бирлашиб, олдинга-бошқа ўйинга қараб кетасиз. Истасангиз-тренерликка бош урасиз. Истасангиз-ўзингиз команда тузиб, ўйинга кирасиз.\nҲаёт гўё “гол”лардан иборат.\nЎзбекистонда эса акси-томошабинлар ўйинчи, яъни ўйнамайдиган ўйинчилар. Оз сонли тренерлар атрофда пилдираб юришади. Команданинг раҳбари асосий томошабин ва қарсакчи. У кулади, у мазза қилади.Ўйин натижасини ҳам олдиндан билади. Ҳеч ким ўйнамагандан кейин натижа ҳам аниқ.\nҲаёт гўё ноллардан иборат.\nШўролар даврида хорижга кетган ўзбекларни “ватандош” дейишарди. Мустақилликдан кейин ҳам бу сўз ўз маъносини тўла сақлаб қолди. Мустақилликнинг илк кунларида қонун қабул қилинар экан, шоири замон Эркин Воҳидов ва адибу ҳамон Примқул Қодировларнинг таклифлари, даврони камон Ислом Каримовнинг қўллашлари билан “граждан” сўзини “фуқаро” деб тузатишганди. Шу зайл Ўзбекистонда яшайдиганлар “граждан”ликдан “фуқаро”га айландилар.\n“Фуқаро” калимаси “фақир” сўзининг кўплик формасидир. Фақир дегани арбча сўз бўлиб, камбағал, қашшоқ, муҳтож, бечора маъноларини ташийди.\nНе қисматки, мустақиллик йилларида аҳли фуқаро озаймади, ватандошлар эса кўпайиб кетди.\nБугунга келиб, Ўзбекистон бошида ўтирган кимса фармон имзолади, ўз ватандошларини фуқароликдан чиқариш мазмунида.\nЎша кимсани иқтисодий ночор халқни фуқароликдан чиқараётган зот деб улуғлаётганлар ҳам кўп. Улар келажакда фуқароликдан чиқишни орзу қилаётган бўлсалар, нимаси ёмон?\nБугун айрим одамлар қаттол Совет даврини мақтаётган бўлсалар, уларга тош отмасдан, уларни тушунишимиз керак. Бу уларнинг ўша режимни севганлари, орзу қилганларидан эмас. Ёмон бўлсада, ҳеч бўлмаганда ўшандай даврни истаётганларидан.\nЧунки бугун Ўзбекистонда ўрнатилган режим ўша баттол Совет давридан ўн марта, балки юз марта ёмондир. Шундай экан, биз ўша даврни қўмсаётганларни англаган ҳолда, мустақиллик руҳини оёқ ости қилган режимни қоралашимиз керак.\nБиринчи комсомол, биринчи коммунист Ислом Каримовнинг еттиюзламачилигини фош этишимиз зарур.\nВаҳоланки, у четда қолиб, тош оддий одамларга отилмоқда.\nЎзбеклар ёшларини сайловларда фаол эмасликда айблашлар бор. Бўлмаган гап. ФИФА президентлиги сайлови давомида нафақат ўзбек ёшлари, ҳатто ўзбек матбуоти ҳам жуда фаол эди. Ана баҳс, мана танқид…\nБу негадир тарихий латифани эслатди.\n-Бизда Оқ уйнинг олдига чиқиб президентни истаган қадар танқид қилишингиз мумкин,-деганда СССР раҳбари:\n-Бизда ҳам ана Кремлнинг олдига чиқиб нафақат танқид қилиш, балки буралаб сўкиш ҳам мумкин, Америка президентини,-деган экан.\n“Қора рўйхат” ҳамма золим подшоларнинг даврида бўлган десак, муболаға эмас. Ҳаттo ёзишни билмаганлари ҳам “қора рўйхат” тузишни билишган. Рўйхатга фақат душманлари эмас, душманларининг дўсту душманлари ҳам киритилган.\nЎзбекистонда ҳам шундай рўйхат мавжуд. Мустақилликнинг илк кунларидан бошлаб режим ўз мухолифлари, ҳур фикрлайдиган, ақли-ҳуши ўткир бўлган одамларнинг номларини унга киритиб боради. Йиллар давомида рўйхат “семириб кетди”. Бора-бора унга кирмаган одам қолмаса керак.\nБунақа рўйхат гўрга ўхшайди. Кириш бор, чиқиш йўқ.\nДарвоқе, гўрга ҳамма киради. Шунинг учун ундан қўрқмаслик керак.\nҲамма вақт, ҳамма халқларда, ҳамма маданиятларда кам гапириш тавсия этилган, мақталган, тарбия шу йўналишда бўлган. Бугун ҳам дунёнинг аксар қисмида шундай. Нимагалигини биласизми? Шоҳлару шайхлар, ҳукмдору ҳукмиборлар, бойлару “той”лар оддий халқнинг кўп гапиришини эмас, кўп ишлашини исташган. Бу истакни эса ўша давр зиёлилари “ҳикмат”га айлантиришган.\nЛекин Америкада кам гапирадиган одамдан қўрқишади, унга шубҳа билан қарашади, сайловларда уни сайлашмайди.\nДарвоқе, бу жоҳилларга демократияни ёмонлаш учун яна бир мавзу!\nЎзимизни синаб кўрайлик\n“Тарихимизнинг ҳамма қирраларини, бутун ўзани билан билишни истаймиз” деб кўп гапирамиз. Тўғри гап. Ҳурматли тарихчилар, тарихсеварлар, адиблар, барча билимдонларга битта саволим бор: араблар минтақани босиб олгунга қадар ёзилган адабиёт намунларидан қайсиларини биласиз? У даврда форсийда битилганидан ташқари бадиий, илмий асар ёзилмаганми?\nҲа, эрамиздан олдинги бир мингинчи йилларнинг ўрталарида “Авесто” ёзилган. Хоразмда . Ёзилиш услуби ва фалсафаси жуда кучли. Шундай кучли диний китобни ярата олган халқ орасидан эрамизнинг 8-10 асрларига қадар бошқа асарлар наҳотки яратилмаган бўлса? Нега бизга қадар етиб келмаган?\nИнтернетда “Ўзбекистоннинг ҳақиқий тарихини ўрганамиз” деган гапларни ўқиб қолиб, севиниб кетаман. Қанчалар яхши, ниҳоят ўзбеклар ўзларининг ҳақиқий тарихларига қизиқмоқдалар, уни ўрганмоқдалар.\nАммо севинчим узоққа чўзилмайди. Чунки улар рус манбалари ёки умр бўйи махсус хизматлар хизматида бўлган “машҳур” тарихчиларнинг ёзганлaрини кўчириб қўядилар. Ҳеч тап тортмай русча кўчирмаларни келтирадилар. Наҳотки “ҳақиқий тарих” яна руслардан ва руспарастлардан ўрганилмоқда? Совет даврида етмиш йил ўрганилгани камлик қилганмиди?\nБир мустақил мамлакатнинг илму толиблари ҳеч бўлмаганда ўз мустақил тарихини мустақил равишда, мустақил манбалардан ўргана олишмаса, ўтмишдан келажакка ўтолмайдилар.\nМуаллифнинг Facebookдаги саҳифасидан.\nFiled under: 1.BOSH SAHIFA, Фейсбукдан, JM |\n« Абдуфаттах Маннапов “Ozodlik”: BahsOnline-Жаҳонгир Муҳаммад иштирокида »


ДЕҲҚОН БОБОМГА – Сурхон тонги\nБош саҳифа / Адабиёт / ДЕҲҚОН БОБОМГА\nОктябр 31, 2017\tАдабиёт Изоҳ қолдириш 682 Кўрилди\nБобожоним, термуламан юзингизга,\nДоим нурлар, ёғилсин-эй, изингизга,\nДуо беринг, мен Райҳона қизингизга,\nДуонгизни, тумор қилиб тақиб юрай.\nМоможоним, менинг дуру гавҳаримсиз,\nОнажоним, пари чеҳра дилбаримсиз,\nОтам, укам, сингилларим шакаримсиз,\nБахтли бўлиб, дарё мисол оқиб юрай.\nАйтинг бобо, далангизда бир сир борми?\nРежаларни бажармаслик, сизга орми?\nОмад, зафар, доим сизга содиқ ёрми?\nСизга қараб, ҳаёт мағзин чақиб юрай.\nКитоб дўстим, гул мисоли варақлари,\nУни очсам жумла жаҳон, чарақлади,\nЎқиб чиқсам бутун олам, ярақлади,\nКитоб изланг мутолаани, дилга солиб,\nЎқинг, доим биттагина, китоб олиб.\n67-мактаб, 5-синф ўқувчиси,\nОлдинги Хирмонимиз 246 минг тоннадан ошди\nКейинги Қўш машинали клуб


АҚШ Эронинг ядровий қуролга эга бўлишига йўл қўймайди\n06 июл 2022, Тошкент вақти: 23:48\n24 февраль куни Сиднейда Австралия бош вазири Жон Ҳовард билан учрашган АҚШ вице-президенти Дик Чейни Оқ уй Эроннинг ядро қуроли яратишига йўл қўймаслигини билдирди.\nУ Эроннинг ядро қуролини қўлга киритишига имконият яратиш катта хатолик бўлишини айтди.\nЖон Ҳовард билан музокарадан кейин ўтказилган қўшма матбуот анжуманида Дик Чейни муаммони дипломатик йўллар орқали ҳал этиш ҳаракатлари давом этаётгани таъкидлади, шунга қарамай, Эронга нисбатан ҳар қандай чора кўрилиши мумкинлигидан огоҳлантирди.\n“Эронни ўз ниятидан қайтариш учун биз Европа Иттифоқи ва БМТ билан ҳамкорликда сиёсий чоралар ишлаб чиқдик. Биз мазкур бўҳронни ҳозир ҳам тинч йўллар орқали ҳал этиш тарафдоримиз. Бироқ АҚШ президенти ва мен масалани ҳал қилиш учун барча чоралар кўрилиши мумкинлигини таъкидлаб келяпмиз”, – деди вице-президент.\nДик Чейни Вашингтон расмийлари Эрон раҳбарларининг кескин баёнотлар билан чиқаётганидан ташвишланаётганини маълум қилди.\n23 февраль куни АҚШ давлат котиби Кондолиза Райс ҳам Эрон ўзининг уранни бойитиш ишларини тўхтатгандан кейингина Теҳрон расмийлари билан учрашиб, ҳар қандай масалани муҳокама қилиши мумкинлигини яна бир карра такрорлаганди.\nАтом энергияси халқаро агентлиги шу ҳафтада эълон қилинган ҳисоботида Эрон БМТнинг 21 февралга қадар уранни бойитиш ишларини тўхтатиш талабини нафақат бажармагани, балки бу ишни янада кучайтирганини маълум қилган эди.\nЭрон ядровий қурол яратишга уринмаётганини, БМТ талаблари қабул қилиб бўлмас экани, чунки у ноқонунийлигини айтмоқда.\nЭроннинг БМТдаги элчиси Жавод Зариф Хавфсизлик кенгашининг 23 февраль кунги йиғилишидан олдин кенгаш БМТ хартияси ва оммавий қирғин қуроллари ҳақидаги кўп томонлама шартномаларга путур етказмаслиги кераклигини таъкидлади ва Эрон барча шубҳаларга чек қўйиш учун бор имкониятини ишга солганини билдирди.\n“Тинч мақсадга қаратилган ядровий дастуримиз борасидаги мавжуд барча шубҳани бартараф қилиш учун биз Атом энергияси халқаро агентлигига кенг қамровли текширувлар ўтказишга бир неча бор рухсат бердик. Унинг 2003 йилдан бери эълон қилиб келинган барча ҳисоботида Эроннинг ядровий дастури тинч мақсадларни кўзлагани қайд этилган. Агентлик Эронда ядровий материаллар атом қуроли ёки бошқа ядровий портловчи қурилмалар яратиш ишларига сарфланаётгани кузатилмаганини қайта-қайта тасдиқлаган”, – деди Ж.Зариф.\nКеласи ҳафтада Лондонда БМТ Хавфсизлик кенгашининг беш доимий аъзоси ва Германия вакиллари ўртасида учрашув бўлади. Музокараларда Эрон уранни бойитиш фаолиятини тўхтатиши учун яна қандай чоралар кўриш масаласи муҳокама этилади. Декабрь ойидаги учрашувда Хавфсизлик кенгаши Эронга ядро технологияси экспортини тақиқлаган эди.


«Танқид бор, муносабат йўқ. Демак ҳаммаси тўғри экан-да?» — Абдулла Арипов селекторда ташкилотлар танқидларга сукут сақлаши ҳақида гапирди\nЎзбекистон Республикаси бош вазири Абдулла Арипов ОАВ бўйича селектор ўтказди. Ҳукумат раҳбари вазирлик, ҳокимлик идоралари ва бошқа ташкилотларда ОАВ билан ишлаш талаб даражасида эмаслигини танқид қилди.\n«Туҳматлардан ҳеч қачон синган эмас» – Шавкат Мирзиёев Абдулла Арипов ҳақида


15.11.2019 11:25 0 1808\nФранцияда сўнгги 20 йилдаги энг кўп қор ёғди: мамлакат жануби-ғарбидаги 200 мингдан ортиқ уйлар электр тармоғидан узилиб қолди. Бу ҳақда BFMTV телеканали хабар берди.\nБунақа қор ёғиши 20 йил олдин кузатилганди.\n«Enedis» электр компанияси маълум қилишича, кўп жойларда қор оғирлигига дош бермаган дарахтлар қулаб, электр симларини узиб юборган. Бунинг оқибатида Дром, Ардеш, Изер ва Рон департаментларида яшовчилар электрсиз қолишган.\nОб-ҳаво инжиқликлари Изер департаментида 63 ёшли эркакнинг ўлимига сабаб бўлди: йўлни кураётган бу эркакнинг устига дарахт қулаб тушган.\nТелеканал хабарига кўра, ўта кўп қор ёғиши ва музлаш темир йўллар ва автомобиль йўлларида муаммоларни келтириб чиқарган.\nФранция қиш қор ноқулай об-ҳаво\nХориж 28/07, 20:35\nЕВРО-2020 29/06, 08:38\nЕвро-2020да сенсация. Франция турнирни тарк этди\nСпорт 28/06, 21:01\nҚаердан бўлса ҳам топинглар: полиция ва спортчилар айбдор аёлни қидирмоқда (видео)


19:00 / 21.08.2017\n1. Бошқаларни ёмон ният қилишда гумон қилиш\nБаъзан одамлар арзимаган нарсалардан хафа бўлишади: масалан, дўсти йўлланган хабарга жавоб бермаса ёки ҳамкасби тушликка чақирмаса. Агар шундай нарсалардан хафа бўлсангиз, сиз атрофдагиларни ёмон ният қилишда гумон қилган бўласиз ва улар сизни атайин хафа қилмоқчи бўлган, деб ўйлайсиз.\nБахтли одамлар бундай майда нарсаларга эътибор беришмайди. Ҳойнаҳой, дўстингиз сизни хафа қилмоқчи бўлмаган, шунчаки имкони бўлмагани учун тез жавоб бера олмаган; ҳамкасбингиз эса тушликка бошқа пайт чиқмоқчи бўлгандир. Атрофдагиларга гумон билан қарайверманг ва ҳар нарсани кўнгилга яқин олаверманг.\n2. Фақат ўзингиз билан чекланиб қолманг\nҲаётни мураккаблаштиришнинг тўғри йўли - ўзингизни худди дунё фақат сизнинг атрофингизда айланадигандек тутиш. Қандай режалар тузманг, улар доим бошқаларга ҳам боғлиқ бўлади. Режа тузаётганингизда бошқаларнинг истак ва имкониятларини ҳам инобатга олинг. Шунда кимдир сизнинг мукаммал режангизни бузгани учун хафа бўлиб ўтирмайсиз.\n3. Экстремал пессимизм\nҲар сафар у ёки бу вазият қандай ҳал бўлиши мумкинлиги ҳақида ўйлаганда ортиқча пессимистик прогнозлар қилманг. Масалан, агар томоғингиз оғриётган бўлса, бу саратонга йўлиқдингиз дегани эмас.\nЭкстремал фикрларни илдизи билан йўқотинг. Улар сизни янада кўпроқ асабийлашишга мажбур қилади, натижада ҳаётингизни яхши назорат қила олмай қоласиз.\n4. Нореал нарсаларни кутманг\nЎзингиз ва атрофдагиларнинг хатти-ҳаракатлари ҳамда имкониятларига тўғри баҳо беринг. Масалан, сизнинг турмуш ўртоғингиз биринчи учрашувда қандай кийимда бўлганингизни ёдида сақлаб қолиши шарт деб ўйламанг, ё бўлмаса, мураккаб имтиҳонга бир соатда тайёрланиш мумкинлиги ҳам ҳақиқатдан йироқ.\nКутган нарсамиз амалга ошмай қолса, хафа бўламиз. Ўзингиз ва бошқалардан имконият доирасидан ортиғини кутмай яшасангиз, бахтли ҳаёт кечирасиз.\n5. Илоҳий белгини кутиш\nБирор ишга қўл уриш учун юқоридан белги кутиб ўтиришга ҳожат йўқ, зеро илоҳий белги умуман келмаслиги ҳам мумкин. Агар чин дилдан ниманидир хоҳласангиз, уни амалга оширишга киришинг, шунда бой берилган имкониятлар учун афсусланмайсиз.\n6. Таваккалсиз яшаш\nБой берилган имкониятлардан афсусланиб яшаш учун яна бир тўғри йўл - таваккалдан воз кечиш.\nАлбатта, ҳаёт ва соғлиқни хавф остига қўйиш керак эмас, лекин гап бу қадар муҳим нарсалар ҳақида бормаган пайт барча имкониятлардан фойдаланинг, ҳатто у муваффақиятсизлик билан тугаса ҳам.\n7. Бошқалар билан таққослаш\nЎзингизни атрофдагилар билан таққосламанг. Акс ҳолда улар сизга ақллироқ, чиройлироқ, бойроқ ва бахтлироқ туюлиши мумкин.\nТаққослашни бас қилинг. Сиз, ҳойнаҳой, уларнинг ҳаётий тафсилотларини билмасангиз керак, шунинг учун бундай қилмаган маъқул. Яхшиси, диққатингизни ўзингиз ва ўз ишларингизга қаратинг.\n8. Вақтингизни беҳуда сарфламанг\nЎзингизга ёқмаган ёки сизга салбий муносабатда бўлган инсонларга вақтингизни сарфламанг. Вақт — энг қадрли ресурслардан бири. Агар маълум бир инсон билан мулоқот қилишни ёқтирмасангиз, ундан кўра муҳимроқ бўлган ишлар билан шуғулланинг ёки ўзингиз учун қадрли бўлган инсонлар билан учрашинг.\n9. Ҳаддан ташқари боғланиб қолиш\nОдамлар билан бир қаторда предметлар ва имкониятларни ҳам қўйиб юборишни ўрганиш муҳим. Нимадир тугагани учун ҳадеб афсусланиш керак эмас. Бунинг ўрнига янгиларини қуришни бошланг.\n10. Жавоб қайтармаслик\nБахтли бўлиш учун нафақат олиш, балки бериш ҳам муҳим. Бошқалар билан бўлишинг, илтифот кўрсатинг, яқинларингиз ҳақида қайғуринг. Шунда ўзингиз ва атрофингиздаги одамларга бироз бўлса-да, бахт улашган бўласиз.


БОШ ҚОМУСИМИЗ ТАРИХИГА БИР НАЗАР - Ўзбекистон овози газетаси\nБОШ ҚОМУСИМИЗ ТАРИХИГА БИР НАЗАР\nЎзбекистон Республикасининг Биринчи Президенти Ислом Каримовдан халқимизга ва аждодларга ниҳоятда улкан моддий, маданий, маънавий, илмий ва ҳуқуқий мерос қолди. Уларнинг энг улуғларидан бири мамлакатимизнинг Асосий Қонуни — Ўзбекистон Республикаси Конституциясидир.\nЙигирма тўрт йилдирки, кўп миллатли Ўзбекистон халқи туб мазмун-моҳияти инсонни улуғлашга қаратилган Конституциямиз ҳимоясида эмин-эркин яшаб, буюк келажакни яратмоқда.\nАсосий Қонунимиз мамлакатимизда рўй берган сиёсий-ижтимоий, иқтисодий, маънавий соҳалардаги улкан ўзгариш ва янгиланишлар, амалга оширилган кенг кўламли ислоҳотлар, аҳоли турмуш фаровонлигини юксалтиришнинг ҳуқуқий асоси ва ишончли кафолати бўлиб хизмат қилмоқда.\nМаълумки, қонун ижодкорлиги жуда мураккаб ва машаққатли вазифа. Чунки мамлакатда истиқомат қилаётган барча ижтимоий гуруҳлар ва қатламларнинг манфаатларини уйғунлаштириб, узоқ йиллар хизмат қиладиган мўътабар ҳужжатда акс эттириш беадад катта меҳнат, донишмандлик ва бағрикенгликни талаб қилади. Ушбу қонунларнинг шоҳ илдизи бўлмиш Конституцияни яратиш эса ундан юз карра оғирроқдир.\nДарвоқе, ҳар томонлама жаҳон андозаларига, халқаро меъёрлар, демократик тамойилларга жавоб берадиган Ўзбекистон Республикаси Конституцияси ҳам узоқ муддатли изланишлар, баҳс-мунозаралар, муҳокама ва таҳрирларнинг меваси ҳисобланади.\nШуни алоҳида таъкидлаш лозимки, Ўзбекистоннинг янги Конституциясини яратиш борасидаги саъй-ҳаракатлар шўро тузуми раҳнамолари жон-жаҳдлари билан эски салтанатни сақлаб қолишга уринаётган кезлардаёқ бошланган.\nЯнги Конституцияни ишлаб чиқиш тўғрисидаги ғоя ўша пайтдаги қонун чиқарувчи ҳокимият — Ўзбекистон ССР Олий Кенгашининг 1990 йил мартда бўлиб ўтган сессиясида туғилган эди. Айнан шу мажлисда Юртбошимизнинг ташаббуси билан Асосий Қонунга ўзгартиш киритилган ва Президент бошқарувини жорий этиш тўғрисидаги қонун қабул қилинганди. Давлат бошқарувида рўй берган бу янгиланиш ўз-ўзидан республика Конституциясининг кўпгина моддаларини зудлик билан қайта кўриб чиқишни, керак бўлса, бутунлай ўзгача мазмун билан ифода этишни тақозо этарди.\nШу боисдан ҳам Олий Кенгашнинг ўша йили июнда бўлиб ўтган иккинчи сессиясида бу хусусда бир қарорга келинди ва Республика Президенти Ислом Каримов раислигида 64 кишидан иборат Конституция комиссияси тузилди. Комиссия таркибига вилоятлар ва Қорақалпоғистон Республикаси вакиллари, давлат ва жамоат арбоблари, ижодкор зиёлилар, олимлар, иқтисодиётнинг турли соҳалари мутахассислари киритилди.\nТарихдан маълумки, шўро тузуми пайтида республикаларнинг Конституциялари СССР Конституцияси асосида ва унга мос тарзда яратиларди. Агар сарлавҳадаги республикаларнинг номи ўзгартирилгани ҳисобга олинмаса, ҳаммаси қуйиб қўйгандек бир-бирига ўхшаш, аниқроғи, бир-бирининг айнан такрори эди.\nКонституция Комиссияси олдида эса ушбу анъанани бузиш ва Ўзбекистоннинг ижтимоий-иқтисодий аҳволи, кўп миллатли аҳолисининг руҳиятига, талаб ва эҳтиёжларига жавоб берадиган, асрий орзу-умидларини ўзида акс эттирадиган шаклан ҳам, мазмунан ҳам мутлақо янги Асосий Қонунни яратиш вазифаси турарди. Ўша пайтда қарамлик кишанларини парчаламасдан, «катта оға»нинг исканжасидан қутулмай туриб, бу ишни амалга ошириш кўпчиликка хомхаёлдек туюлган бўлса, ажаб эмас.\nЛекин Комиссия раисининг қатъияти, азму шижоати баландлиги бу ишга жалб қилинган турли тоифадаги раҳбарлар, олим ва мутахассисларга катта далда бўлди. Муайян тайёргарлик ишларидан сўнг 1991 йилнинг апрель ойида Конституция лойиҳасини тайёрлашга киришилди. 12 апрелда комиссиянинг биринчи мажлиси бўлиб ўтди. Амалга оширилган ишлар сарҳисоб қилинганда, лойиҳани ишлаб чиқиш билан боғлиқ барча ишларни мувофиқлаштириш лозимлиги аён бўлди. Шундан сўнг комиссия аъзолари, таниқли олимлар ва мутахассислардан иборат 32 кишилик Ишчи гуруҳи тузилди.\nБундан ташқари, Конституциянинг асосий йўналишларини ўзида акс эттириши лозим бўлган бўлимларни алоҳида-алоҳида тайёрлаш учун 6 кичик гуруҳ тузилиб, уларнинг таркибига 50 нафар илмий ходим ва мутахассислар жалб қилинди.\nОрадан беш ой ўтар-ўтмас Ўзбекистон ўз миллий мустақиллигига эришди. Айни пайтда жаҳондаги илғор мамлакатларнинг тажрибасига таянган ҳолда демократик тамойиллар ва бозор иқтисодиёти талабларига тўлиқ жавоб берадиган Конституция яратиш масаласи энг муҳим ва кечиктириб бўлмайдиган вазифага айланди.\nКомиссиянинг қарорига кўра, Ишчи гуруҳи аъзолари, энг аввало, бўлажак Конституциянинг концепциясини яратишга киришди. Кўп ўтмай Ўзбекистон Фанлар академияси Фалсафа ва ҳуқуқ институти, Сиёсатшунослик институти ва Президент Девонининг ҳуқуқ-давлат шўъбаси томонидан учта концепция тайёрланди. Шундан сўнг Ишчи гуруҳи ушбу концепцияларнинг асосий ғояларини битта асосий лойиҳага умумлаштириб, Комиссия раисига тақдим этади ва раҳбарнинг тасдиғини олгач, ишга киришади.\nЛойиҳанинг 158 моддадан иборат дастлабки варианти 1991 йилнинг октябрь ойида тайёр бўлди. Афсуски, бу нусха қайтариқлар ва ноаниқ, мужмал қоидалардан иборат қоралама ҳужжат бўлиб чиқди. Бунга олим ва мутахассисларда ҳеч қандай тажриба йўқлиги, бундан ташқари, уларнинг фикрлаш тарзида аввалги тузумнинг қолиплари устунлиги ҳам жиддий сабаб бўлган эди. Шунга қарамасдан, ушбу қоралама кейинги ишларга асосий хомашё бўлиб хизмат қилди.\nҚораламани жиддий тарзда ўрганиб, ҳар бир моддани синчиклаб таҳлил ва таҳрир қилган Комиссия раиси уни қандай қилиб чинакам Конституция ҳолига келтириш тўғрисида йўл-йўриқ бергач, Ишчи гуруҳ аъзолари зиммаларига юклатилган вазифани амалга ошириш йўлида қаттиқ тер тўкдилар. Лойиҳанинг жиддий равишда ўзгартирилмаган ва тубдан ишланмаган бирорта моддаси қолмади.\n1992 йил 2 июлдаги Олий Кенгаш сессиясида Ишчи гуруҳнинг лойиҳани тайёрлаш борасида амалга оширилган ишлари ҳақидаги ахбороти тингланди ва муҳокама этилди. Орадан кўп ўтмай лойиҳанинг 149 моддадан иборат иккинчи ишчи варианти тайёрланиб, Комиссия раисига тақдим этилди. Бу вариант ҳам жиддий ва асосли таҳрирга учради. Шундан сўнг бўлиб ўтган муҳокамалар асосида лойиҳага бирмунча ўзгартишлар киритилди ва айрим моддалар қисқартирилиб, 137 та моддага келтирилди. Матбуот орқали умумхалқ муҳокамасига тавсия этишдан олдин яна бир неча бор синчиклаб ўрганиб чиқилгач, 127 моддага тушди.\nКонституция Комиссияси аъзолари кўп бор таъкидлаганидек, мамлакатимиз Биринчи Президенти Ислом Каримов лойиҳани қайта-қайта ўқиб чиқиб, таҳрир этиб, қатор тузатишлар ва ўзгаришлар киритган эди. 1992 йилнинг 26 сентябрида Конституция Комиссиянинг қарорига мувофиқ, айнан шу шаклда оммавий ахборот воситаларида эълон қилингач, кенг кўламли муҳокама жараёни бошланди.\nФуқароларнинг лойиҳа хусусидаги фикр-мулоҳазалари баён этилган хатлар Конституция комиссиясига, оммавий ахборот воситалари таҳририятларига оқиб кела бошлади. Комиссия аъзолари мактубларни синчиклаб ўқиш билан биргаликда ёши ва ижтимоий мавқеи, миллати, диний эътиқоди, фикри ва дунёқараши турлича бўлган кишиларнинг нуқтаи назарини бир-бирига таққослаш юзасидан катта таҳлилий ишни амалга оширдилар.\nАйни пайтда ишлаб чиқариш корхоналари, хўжаликлар, давлат ва жамоат ташкилотлари, турли-туман муассасаларнинг жамоаларида Лойиҳа муҳокамасига бағишланган йиғилишлар бўлиб ўтди. Ушбу йиғилишларда билдирилган фикр ва таклифлар ҳам комиссияга келиб тушди.\nКомиссия жами таклиф ва мулоҳазаларни ўрганиб чиқиш билан биргаликда, уларнинг энг муҳимлари асосида бўлим ва моддаларни қайта ишлаб, лойиҳани 1992 йилнинг 21 ноябрида яна бир бор матбуотда эълон қилди. Шу тарзда кенг жамоатчиликка лойиҳанинг сўнгги нусхаси билан танишиш ва фикр билдириш имкони берилди.\nШундай қилиб, умумхалқ муҳокамасида иштирок этган фуқароларнинг ҳамда Олий Кенгашнинг шу масалага бағишланган мажлисларида депутатларнинг билдирган фикр-мулоҳазалари ҳисобига лойиҳага ҳаммаси бўлиб 80 га яқин ўзгартиш, қўшимча ва аниқликлар киритилди.\nОлий Кенгашнинг 1992 йил 8 декабрда бўлиб ўтган сессиясида Ўзбекистон Республикаси Конституцияси сўнгги бор муҳокама этилди ва 128 моддадан иборат ҳолда қабул қилинди.\n«Унинг лойиҳаси устида икки йил давомида ишладик, — деган эди мамлакатимизнинг Биринчи Президенти ўша мажлисдаги маърузасида, — у икки ярим ой мобайнида халқ муҳокамасидан ўтди, халқнинг фикр хазинаси дурдоналари билан бойитилди, сайқал топди».\nШу тариқа мустақил республика ўзининг жаҳон андозалари ва демократия талабларига тўла-тўкис жавоб берадиган, халқимизнинг орзу-умидларини ўзида мужассам этган, озод юртнинг, унинг бунёдкор ва эзгу ниятли халқининг ҳуқуқ ва манфаатларини ҳимоя қиладиган Асосий Қонунига эга бўлди.\nКўз очиб юмгунча орадан йигирма тўрт йил ўтди. Шаҳар ва қишлоқларимизнинг қиёфасигина эмас, юртдошларимизнинг турмуш тарзи, тафаккури, дунёқараши тубдан ўзгарди. Истиқлол даврида туғилиб, ҳурлик ҳавосидан баҳра олиб ўсган авлод камолга етди. Энди ўзбек халқи мураккаб глобаллашув шароитида дунё аҳли билан баравар қадам ташлашга қодир миллатга айланди. Натижада Ўзбекистоннинг жаҳон миқёсида нуфузи ортди, шон-шуҳрати юксалди, мустақилликнинг сиёсий ва иқтисодий негизи мустаҳкамланди.\nМаълумки, Конституция ўзгармайдиган моддалар мажмуаси эмас. У давлат ва жамият ҳаётидаги туб ўзгаришларга ҳамоҳанг тарзда янгиланиб боради. Асосий Қонунимизга ўтган давр мобайнида бир қатор муҳим ўзгартиш ва қўшимчалар киритилди. Бу ўзгартишлар асосан «Давлат ҳокимиятининг ташкил этилиши» деб номланган бўлимга тегишли бўлиб, мамлакатимизда демократик ислоҳотларни янада чуқурлаштириш ва фуқаролик жамиятини ривожлантиришга йўналтирилгани билан диққатга сазовордир.\nУлкан меҳнат эвазига яратилган Бош қомусимиз абадул-абад нафақат демократик тараққиётимизнинг кафолати, балки ижтимоий ҳаётимизда содир бўлаётган улкан ўзгаришларнинг ҳуқуқий асоси бўлиб хизмат қилади. Зеро, унинг бош ғояси инсонпарварлик, фуқароларнинг озод мамлакатда эркин ва фаровон ҳаёт кечиришлари учун шарт-шароит яратишдан иборатдир.


Аввало, боғ-роғларнинг август ойидаги парвариши ҳақида тўхталамиз. Боғларнинг қатор оралари ишлов берилган ва тоза бўлиши шарт. Август ойи бошида берилган сув чилла суви бўлиб, анча самарали бўлади. Ой давомида ҳосилли боғларни ва айниқса, ёш боғларда тупроқнинг намлик даражасига катта аҳамият бериш зарур. Тупроқ шароити ва ўсимликни туридан келиб чиққан ҳолда камида 2 маротаба, ёш боғларда эса камида 3 маротаба суғориш зарур.\nҲосилга кирган боғларда бу даврда келаси йил учун мева куртаклари шакллана бошлайди ва тупроқда нам етишмаса бу ўз навбатида келаси йил ҳосилига салбий таъсир этади. Бу амалиёт данакли боғларда ва уруғли интенсив боғларда жуда яхши самара беради. Бундан ташқари, боғларда дорилаш ишларини ҳам ўз вақтида ўтказиш зарур.\nБеҳи, кечпишар олма ва нок боғларида олма қуртининг учинчи авлодига ва нок ширасига қарши июль ойининг охирги беш кунлигида пуркаш ўтказилмаган бўлса, августнинг биринчи беш кунлигида бу тадбир ўтказилса самарали бўлади.\nБунинг учун кенг тарқалган қуйидаги препаратлардан бирини Нурел-Д, БИ-58, Зиппер, Ариво 100 л. сувга 100–120 г. ҳисобидан ёки Циперфос 100 г., Каратэ, Децис, Суми-альфа, Шерпо (100 л. сувга 40–50 г.) қўллаш мумкин. Мева каналари тарқалиши кузатилса, бу препаратларга Вертемекс, Неорон, Абаликтин, Нисорон препаратларини (100 л. сувга 50–150 г.) қўшиб омухта ишчи суюқлиги билан пуркалади. Намланувчи олтингугуртни 1%лиси ҳам самаралидир.\nБеҳизорларда монилиоз касаллигидан зарарланган новдалар олдинги ойларда кесилмаган бўлса, тезда кесиб, боғдан чиқариб ёқиб юбориш лозим. Ушбу тадбирлар ўз муддатида ўтказилса, боғлардан сифати мўл ҳосил олишга эришилади. Токзорларда қалинлашиб кетган катта шох новдаларни юқори қисми қисқартириб, кесиб ташлаш, яъни чеканка қилиш керак. Темир бетон устунларда ток ўстирилаётган бўлса, охирги симбағаздан 50 см.дан юқори қисми кесиб ташланади.\nЧеканкани айрим ҳоллардагина жуда кучли ўсувчи токзорларда сийраклаштириш билан бир вақтда августнинг биринчи ярмида ўтказиш керак. Бунда ғўра хомтокдан қолиб кетган бачки новдалар баргларнинг ток тупини жуда қалинлаштириб юборадиган ва ҳаво ҳарорати ҳамда ёруғликнинг ўтишига ҳалал берадиган қисмлари олиб ташланади.\nЧеканка натижасида новдалар ва ҳосил яхши пишади, шираси ошади ва кейинчалик ток кесиш осонлашади. Ўртапишар узум навларининг ҳосили териб олина бошланади. Кечпишар узумнинг узишга 15–20 кун қолганда суғорилади.\nТокзорларда чилла даври чиқиши билан қалинлашиб кетган тупларда узум бошларини соялаб турган барглар олиб ташланади. Кул касаллиги тарқалиши кузатилса, олтингугурт (1 гектар токзорга сарфи 30-40 кг.) билан чанглатилади.\nАвгуст ойида мевалардан шафтоли, олхўри, ўртапишар олма, нок ва узумнинг кишмиш навлари тўлиқ пиша бошлайди. Айрим ҳудудларда узумнинг Ҳусайни нави ҳам махсус агротехник тадбирлар натижасида етарли даражада қанд моддасини йиғиб олган бўлади.\nАвгуст миришкорлардан янада фаол бўлишни талаб этади. Чунки қилинадиган ишларнинг тури кўпаяди, қолаверса ҳарорат юқори бўлиши туфайли мева тез бузилиши мумкин. Бу вақтда баъзи олмаларни қишнинг ўрталаригача сақланадиган нав¬лари териб олиниб, совуқхоналарга жойланади (Ред Делишес, Кинг Девид, Джонатан ва бошқалар).\nДанакли мевалар истеъмол бозорига қараб, керак бўлса (четга юбориладиганлари) техник пишиш даврида терилади (йўлда улар етилиб пишади). Шафтоли ва олхўри мевасини териш учун улар қаттиқроқ, озгина пишмаган ҳолатда, лекин мазаси ушбу помологик навга хос бўлиши керак.\nМевани узоқ жойларга юбориш, сақлаш ва сотувга олиб чиқиш учун банди билан терилиши шарт. Бу эса уларнинг сақланишига энг асосий кафолат бўлади. Олма ва нок меваси оҳиста терилиб, қоғоз ва ёғоч қиринди билан тўшалган идишга жойланади. Узум бошлари қайчи билан кесиб олинади, узумнинг доналарига қўл тегмаслиги керак. Чунки узум мевасини ғубори шикастланади, оқибатда уни узоқ муддат сақлаш қийин бўлади.\nТовар ишловда асосий операциялар – мева узумларни сифати бўйича саралаш (сортировка), катта-кичиклиги бўйича ажратиш (калибрлаш) ва меваларни стандарт яшикларга жойлашдир. Мева ёки узумларни энг яхшиси кечки салқинда ёки кечаси мева совиганда темир йўл станциясига ёки сақлаш жойига жўнатиш керак.\nШуни айтиш керакки, Ўзбекистон шароитида август ойида пишиб етилган ўртапишар мева ва узумлар узоқ муддат сақланмайди. Улар асосан қайта ишлаш (консерва қилиш ва қуритиш учун) ёки истеъмол учун бозорларга сотувга жўнатилади. Данакли мевалар (шафтоли, олхўри), узумнинг кишмиш навлари ҳосилини узоқ сақлаб бўлмайди, улар кўпи билан (энг сифатлиси) бир ой сақланади.\nШунинг учун у қуритилади. Данакли мевалар ва узумнинг кишмиш нави очиқ ҳавода – қуёшда қуритилганда сифатсиз маҳсулот олинади. Шунинг учун улар ола-салқинли ерларда ёки махсус палаткаларда (полиэтилен пленка билан қопланган) қуритилса, қуриган меванинг сифати анча юқори бўлади ҳамда узоқ сақланади. Ойнинг охирида пишадиган олма, нок ва узумнинг кишмиш навларини узоқ жойларга жўнатилиши, маҳаллий бозорларга сотувга олиб чиқиш ёки қайта ишлаш корхоналарига топшириш мақсадга мувофиқдир.\nР.Абдуллаев, А. Арипов, Р.Ризаев


“Уларни мақтаманг!” – “Ўзбекистон-24” мухбири кутилмаганда ноқулай аҳволга тушиб қолди | EFFECT.UZ\n“Уларни мақтаманг!” – “Ўзбекистон-24” мухбири кутилмаганда ноқулай аҳволга тушиб қолди\n. 21:31 | 22.11.2020\nИжтимоий тармоқларда «Ўзбекистон-24» телеканали мухбири ва унга интервью берган мутахассис ноқулай вазиятга тушиб қолгани акс этган видео тарқалди.\nВидеода мутахассис фуқаролар учун имтиёзлар ҳақида гапириб, расмийларга миннатдорчилик билдиради. Суҳбат давомида мухбир ва мутахассисни четдан кузатаётган аёл уларни тўхтатиб, ўз бошидан кечирган воқеаларни айтиб беради.\nФуқаро таъкидлаганидек, мутахассис мутасаддиларни мақтамаслиги керак ва унинг берилаётган имтиёзлари тўғрисида айтган важларининг ҳаммаси ҳам тўғри эмаслигини қўшимча қилади.\nАёлнинг сўзларига кўра, у адолатсизлик туфайли ишидан айрилган ва узоқ вақт давомида юқори лавозимли амалдорлар билан учрашишга эриша олмаган. Ушбу воқеа Қарши шаҳрида содир бўлган. Маълумотларга кўра, репортажга ҳалақит берган Дилфуза номли аёл 3 суткага қамалиб чиққан.\nЭслатиб ўтамиз, аввалроқ «Ўзбекистон-24»нинг яна бир мухбири ҳам Тошкентдаги бозорлардан бирида ноқулай аҳволга тушиб қолган эди. Телеканал бошловчиси маҳаллий бозорларда қандай қилиб гўшт маҳсулотлари билан боғлиқ муаммолар йўқлиги ҳақида гапиради.\nЖурналист сотувчига яқинлашиб, гўштнинг қандай нархларда сотилиши ҳақида сўрашини бошлаганда, бир аёл уларга яқинлашиб, журналистнинг барча сўзларини рад этади. Фуқаро буларнинг барчаси ёлғон эканлигини айтиб, телеканал ходимларидан ҳақиқатни ёритишни сўрайди. Давлат мухбири аёлга ҳеч нарса дея олмасдан бозорнинг бошқа нуқтасидан репортажни давом эттиришга қарор қилади.\nTeglar:Қарши, Ўзбекистон 24\nИнсон ҳуқуқлари ташкилоти Бангладеш расмийларини қочқинлар масаласида огоҳликка чақирди\nКоронавирусдан тузалган отахон шифохонада рақсга тушиб, кайфият улашди\nЭнг кўп пиёда юрганларга пул тўлайдиган сайт 1…\nЖўраевлар ва Санжай можароси: Ким ҳақ, ким ноҳақ?\nСўз эркинлиги: Ўзбекистонликлар унинг борлигига ишонадими? (ижтимоий сўров)\nРоссиядан Ўзбекистонга авиапарвозлар сони кўпайтирилиши кутилмоқда\nТуркияда яна зилзила!\n“Нефтчи” бош мураббийи лавозимдан озод этилди. Фарғона жамоаси Суперлигага чиқиши мумкин


Ўш қирғини кунлари жон сақлаш илинжида чор тарафга тарқаган кўплаб ўзбек оилалари ҳамон сарсонликда қолмоқда.\nЯнги йилда ўзбекларнинг юзи кулсин\nдеб тилак билдирди Қашқадарëдан телефон қилган суҳбатдош.\n- Мен бутун ўзбек миллатининг шу бу йил кулишини хоҳлардим. Мен сизга йил якунлари бўйича битта анекдот айтиб бераман.\nБир домла иккита-учта студентлари билан ўтирган экан¸ домла Каримовни гапириб берибди. Чап оëғи тоталитаризм, ўнг оëғи диктатура, ўнг қўли қатағон-репрессия, кўзи ўзбек олтини, тили демократия, сочи ваҳима-қўрқув, боши авторитаризм, костюми порахўрлик деса, “Домла, чап қўлини айтмадингизку” дебди.\n“Чап қўли шимининг чўнтагида¸ лекин чўнтагида нима қилади номаълум. Буюк давлат¸ буюк давлат деб тасбеҳ ўгириб ўтирса керак” дебди.\nБу анекдотни йил якунлари бўйича йилнинг энг сиëсий анекдоти сифатида қўйсангиз ҳам бўлади, дейди қашқадарëлик суҳбатдош.\nҚизим Нилуфар¸ қаердасан¸\nдейди июн воқеаларида куëви ва қизи Россияга кетганича дом-дараксиз ғойиб бўлган ўшлик аëл.\n- Мен Ўшданман. Ўғлим Улуғбек врач эди. Уруш маҳалида уйлари куйиб кетган эди. Россияга кетган эди. Қизим ҳам унинг орқасидан кетган эди¸ йўқ. Шуни биттасига айтган эдим, сизнинг телефонингизни берган эди. Қизимнинг исми Нилуфар. У ҳам эрининг орқасидан кетган эди. Эри ҳам йўқ¸ дом-дараксиз. Қайси томонга ўтиб кетди билмадим. Унинг орасида қизим ҳам йўқ. Урушдан кейин кетган эдида. “Ҳамма ўқийди Озодликни. Берсангиз, топилиб қолади” деган эди. Ўғлим врач эди. Унинг тўртта боласи бор, дейди ўшлик суҳбатдош аëл.\nЧет элга чиқиб ишлаш орзум бор\nТошкентдаги арманча лаваш ëпадиган новвойхонда ишлайдиган асли сирдарëлик Барно исмли қиз Америкага кетиб ишлаш орзусини изҳор қилди.\n- Исмим Барно. Сирдарëданман. Бизларда цех бор. Шу ерда ишлайман. Борса бўладими, деб сўрамоқчи эдим. Қизиққандимда. Инглиз тилини ўрганишга ҳаракат қилмоқчиман, дейди Барно.\nЎшлик ўзбекларга ëрдам беришни истайман¸\nдейди Андижоннинг Андижон туманида ишлайдиган темирйўлчи мухлис Назиржон. Сизларнинг радиони 20 йилдан бери эшитаман¸ деб гап бошлади Назиржон.\n- Ашаддий мухлисингларман. Андижон туманиданман мен. Темир йўлда ишлайман мен. Мана Қирғизистон нотинч. Биз яқин ердамиз. Инсонпарварлик ëрдамини етиштириб берадиган шароитимиз бўлса, ëрдам бергимиз бор. Ичимдан ëниб кетаманда. Дунëда бўлаëтган ноҳақликларни, ҳақиқатларни эшитиб хурсанд ҳам бўламан, хафа ҳам бўламан, дейди Назиржон.


ТИНЧЛИК – АЛЛОҲНИНГ НЕЪМАТИ!!! — Zamaxshariy.uz\nТИНЧЛИК – АЛЛОҲНИНГ НЕЪМАТИ!!!\nИнсон ким бўлишидан қатъий назар, ўзи яшаб турган, Аллоҳ неъмат қилиб берган Ватани, унинг зилол сувлари, ҳавоси, нози неъматлари ва бошқа барча шароитларига шукр қилиб, уни зиёда бўлишини сўраб дуо қилиши, Яратганинг, Ватанининг, жамияти ва оиласи олдидаги шарафли бурчидир.\nБугун дунёда тинчлигини йўқотган мамлакат ва у Юртларда истиқомат қилаётган инсонлар ҳаётлари, таъбир жоиз бўлса нурафшон нурни йўқотган, зимистон ичида қолган инсонларга ўхшади. Бу ҳолатни кўрган, эшитган инсонда бир аламлик дард пайдо бўлди. Бу ҳолатлардан кўриб, эшитиб турган инсонлар ибрат олиб, хулосалар чиқариб, ўзлари учун инъом қилинган тинчликни қадрлашлари, асраб авайлашлари лозим бўлади.\nШунинг учун ҳам биз Юртимиздаги ҳукм сураётган тинчлик, хотиржамликни сақлаш, уни турли хил ғаразли хуруж ва ҳамлалардан, фитна ва бўҳтонлардан ҳимоя қилиш, ғаразли ва манфур кимсаларнинг макр ва пуч ғояларига учмасдан, алданмасдан, ёш авлодларимизни ҳам улардан хабардор қилиб, ислом маданиятининг (тинчлик, хотиржамлик, бағрикенглик, ўзарототувли, меҳр-оқибат в.ҳ.к.) эзгу ғояларини кенг тарғиб этишни долзарб вазифа сифатида билиб, ушбулар асосида фаолият олиб бормоқ лозим бўлади. Шунингдек, муқаддас динимизни ниқоб қилиб, ўзларининг ғаразли мақсадларига эришишга уринаётган фирқа ва оқимларга қарши доимо сергак ва ҳушёр туриш зарурлигини доимо ёдда тутмоқ даркордир. Бу хусусида Аллоҳ таоло Қуръони Каримнинг “Моида” сурасида шундай деган: “… Эзгулик ва тақво (йўли)да ҳамкорлик қилингиз, гуноҳ ва адоват (йўли)да ҳамкорлик қилмангиз! Аллоҳдан қўрқингиз! Албатта, Аллоҳ азоби қаттиқ зотдир” – дейилган. (Моида – 2).\nУшбу оятга эътибор қаратадиган бўлсак, эзгу ният йўлида ҳамкорлик қилиш ер юзида ТИНЧЛИКНИ барқарор бўлишига бош омилларидан эканлигига тарғиб қилинган.\nТинчлик – барча даврларда мамлакатлар, жамиятлар, оилаларда яшаган инсонларнинг талаб қилган асосий мақсади бўлиб келган. Бу неъмат учун қилинган қанча ҳаракатлар, харажатлар ҳам сўзимизга мисолдир.\nТинчлик неъмати башарият уни сақлашлик учун хоҳ қимматли бўлсин, хоҳ арзон бўлсин барча нарсасини, ақл-заковат, мол-дунё ва куч-қувватини сарфлашига ҳақли бўлган улуғ неъматлардан экани, буни бардавом бўлиши учун унинг сабаблари, уни тутиб турувчи омиллари ва устунлари ҳам бардавом бажарилиши лозим бўлади.\nТинчликни сақлаш, уни қадрлаш учун инсонларни, ёш авлодни, эркак-аёлларни, хуллас ҳар бир шахсни Аллоҳнинг тоатида, Аллоҳга маъсият қилишдан қайтариш, берган неъматларини қадрлаш асосида тарбиялаш лозим бўлади. Шунингдек, ҳар бир инсон ўзининг бурчи ва мажбуриятларини яхши билиши ва унга қатъий амал қилиши динимизнинг талаб ва тавсияларидандир.\nЮқорида таъкидлаб ўтганимиз каби, инсон учун тинчлик зарур ва бу муқаддас динимизнинг, давримизнинг талабидир. Бу хусусида Пайғамбаримиз Муҳаммад (с.а.в.) бир ҳадисларида шундай деганлар:\n“Ким оиласи тинч, жасади саломат ва ҳузурида бир кунлик таоми бор ҳолатда тонг оттирса, унга дунё тўлиғича берилибди ”. (Имом\nБухорий “Ал-адаб ал-муфрад” китобида ривоят қилган).\nЖаҳонда рўй бериб турган нотинчликлар, кишини дилини хуфтон қиладиган ҳолатлар, бўлиб турган турли воқеа ва ҳодислардан бугун ғафлатда қолиш ҳеч кимнинг ҳаққи йўқ. Мамлакатларни, жамиятни, оилаларни, инсонни ҳалокат ва фалокатга учратадиган энг ёмон мусибатлардан бу – бепарволик, ғафлат, лоқайдлик ва шунга оид ёмон ҳислатлардир. Бу инсонларга кўринмайдиган иллатлардан, касалликлардандир десак муболаға бўлмайди. Шунинг учун ҳам жаннатмакон Ватанимиз фуқаролари, барча-барчамиз мазкур ёмон ҳислатлардан чиқишимиз лозимдир.\nХулоса қиладиган бўлсак, динимизнинг тинчликка бўлган эътибори нечоғлик катта, ҳамда бағрикенглик унинг негизи эканлиги яққол номоён бўлади. Инсон ўзидаги неъматнинг қадрини унинг устида мулоҳаза юритиш, шу неъматдан ўзгалар ҳам баҳраманд ёки бебаҳра эканлигини ўйлаб кўриш билан билади. Бу эса янада кўпроқ Аллоҳга шукр қилишга ундайди. Неъматнинг бардавом бўлиши, унинг шукрни адо этилишига боғлиқдир. Тинчлик ана шундай амалий шукр талаб қиладиган неъматлардандир. Бу неъматнинг шукрини адо этиш барчанинг зиммасига фарздир. Ёши улуғ нуроний отахон ва онахонларимиз ушбу улуғ неъматнинг мустаҳкамлигини сўраб дуо қилишлари, ёшлилар ўзларининг ҳалол меҳнатлари, уни ҳимоя қилиш учун астойдил бел боғлашлари билан бу неъматнинг шукрини адо этган бўламиз. Шу билан бирга давримиз ва муқаддас динимизнинг талаб ва тавсияларида амалга оширган бўламиз.\nАллоҳ таоло Юртимиз тинчлигини барқарор ва бардавом, халқимизнинг ҳаётини фаравон қилсин.\nPrevious Post:ДАВР ТАЛАБИ ОГОҲЛИК.\nNext Post:ТИНЧЛИК-ХОТИРЖАМЛИК – ЭНГ КАТТА НЕЪМАТ


Улар Аллоҳ боғланишига амр этган нарсани боғларлар, Роббиларидан чўчирлар ва ёмон ҳисобдан қўрқарлар. (Бу ишларнинг бошида «силайи раҳм»–қариндошлик алоқаларини боғлаш, уларга яхшилик қилиш туради. Шунингдек, бева-бечора, етим-есир ва барча муҳтожларга, бутун мавжудодга яхшилик қилишлик мусулмон инсонга вазифа қилиб юклатилгандир.)\n«Сабр қилганингиз учун сизларга Салом бўлсин! Бу оқибат диёри қандай ҳам яхши!!!» (дерлар). (Мазкур жаннатга ҳузур-ҳаловатлари янада тўлиқ бўлсин учун ота-оналари, эр ёки хотинлари ва ўғил-қизлари ҳам қўшилиб кирадилар. Аммо шарти бор. Ўша ота-оналар, жуфти ҳалоллар ва зурриётлар аҳли солиҳ бўлишлари керак. Аҳли солиҳ бўлмасалар, кира олмайдилар. Адн жаннатлари катта неъмат, унга кирганлар улуғ мақомга эришадилар.)\nАллоҳ хоҳлаган кишисининг ризқини кенг қилур ва (хоҳлаганиникини) тор қилур. Улар бу дунё ҳаёти ила шод бўлдилар. Ҳолбуки, бу дунё ҳаёти охират олдида арзимас матоҳ, холос.\nВа куфр келтирганлар: «Унга Роббидан бир оят-мўъжиза тушса эди», дерлар. Сен: «Албатта, Аллоҳ кимни хоҳласа, залолатга кетказадир ва Ўзига йўналганларини ҳидоят қиладир», деб айт.\nИймон келтирганлар ва Аллоҳнинг зикри ила қалблари ором топганлар. Аё, Аллоҳнинг зикри ила қалблар ором топмасми? (Ҳа, иймон келтирганларнинг қалблари Аллоҳнинг зикри ила ором топади. Чунки у қалблар ўзларининг Аллоҳга доимий боғлиқ эканларини ҳис этадилар. Чунки бу қалблар дунёдаги ҳамма нарса Аллоҳдан эканлигини яхши биладилар.)\nАгар Қуръон ила тоғлар жилдириладиган, ер парчаланадиган ёки ўликлар тилга киритиладиган бўлганида (имкони бор эди). Аммо ишнинг барчаси Аллоҳга хосдир. Иймон келтирганлар, агар Аллоҳ хоҳласа, одамларнинг ҳаммасини ҳидоят қила олишини билмадиларми? Куфр келтирганларга то Аллоҳнинг ваъдаси келгунча ўз ишлари сабабли мудом ларзага солувчи мусибатлар етар ёки уларнинг диёрлари яқинига тушиб турар. Албатта, Аллоҳ ваъдага хилоф қилмас. (Қуръоннинг иши ҳам Аллоҳга хосдир. Аллоҳ Қуръонни одамларга хитоб этиш учун, уларнинг қалбларига таъсир ўтказиш учун нозил этди. Бу билан эса, тоғларни жойидан жилдиришдан, ерни парчалашдан ёки ўликларни тилга киритишдан кўра улканроқ ишлар қилинди. Бутун дунё халқларининг тарихи жойидан жилдирилди, қалбларидаги, фикрлардаги тошлар, музлар парчаланди ва халқларнинг руҳига жон кирди.)\nБатаҳқиқ, сендан олдин ҳам Пайғамбарлар масхара қилинганлар. Бас, куфр келтирганларга муҳлат бердим. Сўнгра, уларни ушладим. Бас, иқобим қандоқ бўлган эди?!\nҲар бир жоннинг қилган касби устидан турувчи зот ким? Аллоҳга ширк келтирдилар. Сен: «Уларнинг номларини айтинг. Ёки Унга ер юзида У билмайдиган нарсанинг хабарини берасизларми? Балки, юзаки гапдир», дегин. Йўқ, куфр келтирганларга макрлари зийнатлаб кўрсатилди ва улар йўлдан тўсилдилар. Аллоҳ кимни залолатга кетказса, унга ҳеч бир ҳидоятчи бўлмас. (Демак, гап бошқа ёқда экан. Кофирларнинг дину диёнатга қарши қилаётган макр-ҳийлалари уларга зийнатлаб кўрсатилибди. Улар, бу қилаётган ишимиз тўғри ва гўзалдир, деб ўйладилар. Макр-ҳийлаларида давом этавердилар. Оқибатда эса, Аллоҳнинг йўлидан тўсилдилар. Залолатга кетдилар.)\nУларга бу дунё ҳаётида азоб бор. Албатта, охират азоби машаққатлироқ. Улар учун Аллоҳдан сақловчи бўлмас.\nБиз китоб берганлар, сенга нозил қилинган нарсадан хурсанд бўлурлар. Гуруҳлар ичида унинг баъзисини инкор қиладиган кимсалар ҳам бор. Сен: «Албатта, мен Аллоҳга ибодат қилишга, Унга ширк келтирмасликка амр қилиндим. Унгагина даъват қиламан ҳамда қайтишим ҳам Унгадир«, деб айт.\nБатаҳқиқ, Биз сендан олдин ҳам Пайғамбарлар юбордик ва уларга хотинлар ва зурриётлар ато қилганмиз. Ҳеч бир Пайғамбар Аллоҳнинг изнисиз оят-мўъжиза келтирган эмас. Ҳар бир ажалнинг ўз китоби бордир. (Яъни, сенинг оддий башар бўлишингнинг ажабланадиган жойи йўқ. Биров, бу ўзимизга ўхшаган одам экан, унга иймон келтирмайман, агар фаришта бўлганида иймон келтирар эдим, дейишга ҳаққи йўқ. Биз доимо оддий одамларни Пайғамбар қилиб келганмиз, фаришталарни эмас. Ўша сендан олдин ўтган Пайғамбарларнинг ҳам сенга ўхшаб оиласи, бола-чақалари бўлган.)\nАллоҳ нимани хоҳласа, маҳв қилур, нимани хоҳласа, собит қилур. Она китоб Унинг даргоҳидадир. (Дунёдаги нарсалардан нимани хоҳласа, фойдасиз ёки муддати битди, деб топса, маҳв этади, йўқотади. Нимани фойдали деб топса, турсин деса, собит қилади, қолдиради. Буларнинг ҳаммаси ва бошқа нарсалар ёзилган она китоб Аллоҳнинг ҳузуридадир.)\nУларга ваъда қилганимизнинг баъзисини сенга кўрсатармиз ёки сени (ундан олдин) вафот этдираримз. Албатта, етказиш сенинг зиммангда, ҳисоб қилиш Бизнинг зиммамиздадир.\nКуфр келтирганлар: «Пайғамбар эмассан», дерлар. Сен: «Мен билан сизнинг орангизда Аллоҳ ва Китоб илми бор кимсалар етарли гувоҳдир», деб айт.


Бу қизиқ\t21 Сентябрь 02:27 11559\nГидрометеорология хизмати маркази бугун, 21 сентябрь куни Ўзбекистонда қандай об-ҳаво кузатилиши ҳақида маълумот берди.\nҚорaқaлпоғистон Республикаси ва Хорaзм вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 8-13°, кундузи 22-27°, Хоразм вилоятида 23-28° бўлади.\nҚaшқaдaрё, Сурхондaрё вилоятлaрида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади.Ҳарорат кечаси 12-17°, кундузи 30-35° бўлади.\nAндижон, Нaмaнгaн, Фaрғонa вилоятлaрида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 5-10 м/с тезликда эсади.Ҳарорат кечаси 10-15°, кундузи 28-33° бўлади.\nРеспубликaнинг тоғли ҳудудлaрида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади.Ҳарорат кечаси 8-13°, кундузи 18-23° бўлади.\n28 Октябрь 19:02 24892\n28 Октябрь 13:39 22710\n28 Октябрь 08:42 21158\n27 Октябрь 22:29 20514


ЎЗБЕКИСТОН ПРЕЗИДЕНТИ ИСЛОМ КАРИМОВ КОРЕЯ РЕСПУБЛИКАСИГА КЕЛДИ - Ўзбекистон овози газетаси\nЎзбекистон Республикаси Президенти Ислом Каримов Корея Республикаси Президенти Пак Кин Хэнинг таклифига биноан 27 май куни давлат ташрифи билан Корея Республикасига келди.\nЖанубий Корея протоколига мувофиқ Ўзбекистон Президенти шарафига Сеул аэропортида икки мамлакатнинг давлат байроқлари кўтарилди ва фахрий қоровул саф тортди. Расмий кутиб олиш маросимидан сўнг Ўзбекистон делегацияси ўзи учун ажратилган қароргоҳга йўл олди.\nУшбу ташриф Ўзбекистон — Жанубий Кореянинг мунтазамлик касб этган олий даражадаги учрашувлари доирасида ўтмоқда. Улар давлатларимизнинг ўзаро алоқаларига доир кенг кўламли масалаларни муҳокама қилиш, ҳамкорликнинг устувор йўналишларини белгилаш, долзарб минтақавий ва халқаро масалалар юзасидан фикр алмашиш имконини бермоқда.\nАввал хабар қилинганидек, ташриф чоғида икки давлат раҳбарларининг қўшма декларацияси қабул қилиниши ва ўзаро муносабатларни 2014 йилда имзоланган Стратегик шерикликни янада ривожлантириш ва чуқурлаштириш тўғрисидаги қўшма декларация руҳида мустаҳкамлашга қаратилган бир қатор ҳужжатлар имзоланиши режалаштирилган.


Дастур сайловчиларга маъқул тушмоқда | "Адолат" СДП\nДастур сайловчиларга маъқул тушмоқда\nЎзбекистон “Адолат” СДП томонидан депутатликка номзодлари кўрсатилган партиядошларимиз Наманган вилоятининг бошқа туманлари қатори Косонсойда ҳам сайловчилар билан учрашувларни қизғин давом эттирмоқдалар. Айниқса, Олий Мажлис Қонунчилик палатасига номзод Аваз Ибрагимовнинг аҳоли билан мулоқотларида сайловолди дастурида олға сурилган ғоя ва мақсадлар кўпчиликка маъқул тушгани қайд этилмоқда. Шу билан бирга фуқаролар ҳудудни ижтимоий-иқтисодий ривожлантириш юзасидан қатор таклиф ва мулоҳазалар билдирмоқдалар.\nАнорбой Олимов, Косонсой тумани Равот қишлоғида яшовчи меҳнат фахрийси:\n– Мен номзод билан учрашувда қатнашиб, унинг сайловолди дастури ҳақида яхши таассурот олдим. Ҳамқишлоқларимнинг аксарияти ҳам унда ҳаётимизнинг бугунги кундаги муҳим муаммолари акс этганлигини изҳор этдилар. Мен журналист сифатида мамлакатимизда матбуотни жиддий қўллаб-қувватлаш юзасидан чора-тадбирлар кўришни таклиф қилган бўлардим. Чунки бугунги кунда газета-журналларнинг таҳририятлари иқтисодий жиҳатдан оғир аҳволга тушиб қолган. Нашрларнинг ададлари пасайган, бу эса ўз навбатида халқимизнинг маънавий даражасини оширишга салбий таъсир этади.\nҚўқимбой қишлоғидаги маҳаллалардан бирида эса аҳоли билан мулоқот шундоққина гузарнинг ўзида, норасмий шаклда ўтказилди. Партиямиздан Қонунчилик палатаси ва халқ депутатлари вилоят кенгаши депутатлигига номзодлар – Аваз Ибрагимов ва Исроил Жўраевнинг ишончли вакиллари Нурбек Абдуллаев ҳамда Абдужаббор Нишонов уларнинг таржима ҳоллари ҳақида сўзлаб бердилар. Шундан сўнг номзодлар тўпланганларни ўзларининг сайловолди дастурлари билан таништирдилар. Сайловчиларнинг вакиллари ҳам сўз олиб, маҳаллада тўпланиб қолган муаммолар ҳақида фикр юритдилар. Бу ерда янги иш ўринлари яратиш, ободончилик ишлари кўламини кенгайтириш муҳим вазифа бўлиб турибди. Айнан шу каби масалалар “Адолат” СДП сайловолди дастуридан жой олганлиги аҳолига маъқул тушди.


Буюк Соҳибқирон хазинаси / ADOLAT ижтимоий-сиесий газетаси\nБуюк Соҳибқирон хазинаси\nМузейлар маънавий етук, комил инсонни тарбиялашда ўзига хос ўрин тутади. Уларда сақланаётган тарихий ашёлар, нодир қўлёзмалар, ҳужжатлар авлодларга тарихдан, аждодларимиз ҳаёти, юксак маънавиятидан ҳикоя қилади. Бу эса ёшлар қалбида ота-боболаримиз қолдирган меросга ҳурмат ва муҳаббат уйғотиш билан бирга, уларда шу азиз Ватанга муносиб фарзанд бўлиш туйғусини ҳам шакллантиради.\nПойтахтимизда Биринчи Президентимиз Ислом Каримов ташаббуси билан барпо этилган Темурийлар тарихи давлат музейи йирик маърифат марказига, халқимиз, айниқса, ёшлар маънавиятини юксалтиришда ўзига хос мактабга айланди. Ўзбекистон Республикаси Вазирлар Маҳкамасининг 1996 йил 14 мартдаги «Темурийлар тарихи давлат музейини ташкил этиш чора-тадбирлари тўғрисида»ги қарори қабул қилингач, музей қисқа вақтда – саккиз ойда бунёд этилди. Ушбу маърифат маскани очилган кун – 1996 йил 18 октябрь халқимиз тарихида унутилмас сана бўлиб қолди.\nПойтахтимизга ташриф буюрган меҳмонлар саёҳат давомида, албатта, Темурийлар тарихи давлат музейида бўлади. Муҳташам мажмуада Амир Темур ва темурийлар даври тарихи, маданияти, санъати билан яқиндан танишиш имконияти мавжуд. Бу ердаги ҳар бир экспонат аждодларимизнинг улкан салоҳиятидан сўзлайди.\n— Истиқлол йилларида бой миллий анъаналаримиз, бебаҳо қадриятларимиз, номоддий ва маданий-маърифий меросимизни қайта тиклашга алоҳида эътибор қаратиб келинмоқда, — дейди музей директори Хуршид Файзиев. — Ўзлигимизни англаш, тарихимизни чуқур ўрганиш, буюк аждодларимиз хотирасини эъзозлаш борасидаги бу каби изчил ва хайрли ишлар барчамиз, айниқса, ёшларимиз учун алоҳида ибрат бўлди. Ана шундай эзгу саъй-ҳаракатлар самараси туфайли буюк саркарда ва давлат арбоби Амир Темур ва темурийларнинг жаҳон тамаддунидаги ўрни, халқимиз, Ватанимиз олдидаги хизматлари асл мақомига қайтди.\nМузей биноси ўзида темурийлар даври ва замонавий меъморчилик санъати услубларини мужассамлаштирган. Амир Темур давридаги саройлар кўринишида қурилган бу муаззам бино истиқлол йилларида бунёд этилган энг ноёб иншоотлардан бири саналади.\nМузейнинг асосий вазифаси – Амир Темур ва темурийлар даврида илм-фан ва маданиятнинг юксак даражадаги тараққиётини ҳаққоний акс эттириш асосида ёш авлодни ватанпарварлик руҳида тарбиялаш ҳамда уларга миллий истиқлол ғоясини сингдиришдан иборат. Шунингдек, Амир Темур ва темурийларнинг жаҳон илм-фани, маданиятига қўшган улкан ҳиссасини кўрсатиб берадиган асл ҳужжатлар, қўлёзмалар, моддий-маънавий ёдгорлик ва топилмалар асосида ўзбек халқининг тарихини ёритувчи доимий ҳамда вақтинчалик экспозиция ва кўчма кўргазмалар ташкил этиш ҳам музейнинг асосий вазифалари ҳисобланади.\nТемурийлар тарихи давлат музейи “Давлат ноёб илмий объектлари” рўйхатига киритилган бўлиб, унинг хазинасида Ўзбекистон тарихини акс эттирувчи 5 мингга яқин ашёлар сақланмоқда. Улар орасида милоддан аввалги 2 мингйилликка оид Сополлитепа ва Жарқўтон топилмалари, Афросиёб ва Тошкентдан топилган Х-ХI асрга доир сопол идишлар, Амир Темур ва темурийлар даврига оид кўплаб ноёб қўлёзмалар, расмий ҳужжатлар, кумуш ва мис тангалар, сопол идишлар, мис буюмлар, меъморий қопламалар, қурол-яроғ, чолғу асбоблари, этнографик буюмлар бор.\nМаълумки, диёримизда бунёдкорлик Соҳибқирон даврида давлат сиёсати даражасига кўтарилган. Амир Темур Мовароуннаҳр ва салтанат пойтахти Самарқандда, шу жумладан, қўл остидаги юртларда ҳам бунёдкорлик ишларини амалга оширгани тарихдан бизга яхши маълум. Самарқанд улуғворлигини янада ошириш мақсадида унинг атрофида Дамашқ, Бағдод, Шероз, Султония каби машҳур шаҳарлар номлари билан аталувчи боғ-роғларга кўмилган қишлоқлар барпо қилдирган.\nМузейнинг асосий залидаги “Буюк Соҳибқирон — буюк бунёдкор” деб номланган маҳобатли панно улуғ аждодимизнинг бу борадаги теран фалсафасини ўзида мужассам этган. Унда буюк бобокалонимизнинг таваллуд топишидан абадиятга сафаригача, “Соҳибқирон” атамасининг мазмуни, миллатимизга хос бунёдкорлик фаолияти тасвирланган. Уч қисмли паннонинг ҳар бирида жўшиб оқаётган дарё — буюк Соҳибқироннинг, умуман, инсон умрининг ўтиб бориши рамзий акс эттирилган.\nХорижий мамлакатларда сақланаётган темурийларга оид ашёларнинг усталар томонидан ясалган нусхалари “Жаҳон хазиналаридаги темурийларга оид жавоҳирлар” номли кўргазмадан ўрин олган. Шунингдек, Санкт-Петербург давлат Эрмитажида сақланаётган Гавҳаршодбегим ва Мироншоҳ Мирзоларнинг узук-муҳрларидан нусха олиниб, музей фондига тақдим этилган.\nБундан ташқари, Тошкент вилояти Оққўрғон тумани ҳудудидаги ХIV аср ёдгорлиги — Шоҳрухияда ўтказилган археологик қазишмалар давомида топилган 400 га яқин ашё музей фондида сақланмоқда. “Шоҳрухия қалъа шаҳри – Амир Темур ва темурийлар даврининг ноёб ёдгорлиги” мавузидаги кўргазма томошабинлар учун ажойиб туҳфа бўлганини ҳам айтиб ўтиш лозим.\nМузей қошида ташкил этилган илмий гуруҳ томонидан “Амир Темур жаҳон тарихида”, “Хива — минг гумбаз шаҳри”, “Мозийдан таралган зиё”, “Бухоро – шарқ дурдонаси”, “Шаҳрисабз — минг йиллар мероси” каби муҳим китоб-альбомлар нашрга тайёрланиб, чоп этилди. Ушбу тарихий китоб-альбомларга талаб юқори бўлгани боис улар ўтган йиллар мобайнида бир неча маротаба қайта нашр қилинди.\nСўнгги йилларда музейда экскурсиялар сони ҳам ортди. Музей сайти (temurid.uz) ўзбек, рус, инглиз тилларида ишлаб турибди. Шу билан бирга, музейнинг тўлиқ виртуал кўриниши яратилди. Унда музей заллари бўйлаб саёҳат ва экспонатлар замонавий 3D шаклда тасвирга олинди.\nМузей жойлашган ҳудуд — Амир Темур хиёбонида қад ростлаган Соҳибқирон бобомиз ҳайкали кўринишида рамзий маъно мужассам бўлиб, унда Амир Темур учқур тулпорининг жиловини — гўёки улуғ салтанат ишларини маҳкам тутиб турибди. Қўлини олдинга чўзиб, жаҳон халқларига омонлик тиламоқда.\nАгар хиёбонни гўзал бир узукка қиёсласак, шак-шубҳасиз, унинг ёнидаги музей шу узукнинг ёқут кўзидир. Қуёшнинг заррин нурларида товланаётган музей биноси, унинг нилий гумбази, деворларидаги санъат асарлари бўлмиш ёзувлар, оппоқ устунлар, олд томондаги фаввора-ю шаршаралар ҳар қандай кишини ўзига оҳанграбодай жалб этади. Темурийлар тарихи давлат музейи халқимизнинг ғурур ва ифтихорига, тарихчи олимлар ва темуршуносларнинг илмий марказига, барча юртдошлар ва сайёҳларнинг севимли масканига айланиб улгурди десак, асло муболаға бўлмайди.\nЎтган йиллар давомида бу ерда амалга оширилган улкан ишлар, самарали маърифий фаолият янги-янги уфқлар томон янада кенгайиб бораяпти. Бу — табиий ҳол, чунки буюк Соҳибқирон салтанатининг сарҳадлари кенг, бизга қолдирган маънавий мероси эса беқиёсдир.\nИСЛОМ КАРИМОВ – МУСТАҚИЛ ЎЗБЕКИСТОН АСОСЧИСИ...\n“Туркистон” санъат саройида “Оташ каби ёниб, ўзгалар йўлини ёрит” шиори остидаги тантанали маросим бўлиб ўтди....


Жамоатчилик кенгаши фаолияти: СЎХДА ТАДБИРКОРЛИК РИВОЖЛАНАДИ – Ferghana truth\nЎзбекистон Рес-публикаси Вазирлар Маҳкамасининг 2019 йил 5 октябрдаги “Ўзбекистон Республикаси Бош вазирининг Тадбиркорлар мурожаатларини кўриб чиқиш қабулхоналари ҳузуридаги Тадбиркорларнинг жамоатчилик кенгашларини ташкил этиш тўғрисида”ги қарорига асосан туманимизда ҳам жамоатчилик кенгаши ўз ишини бошлади. Туман ҳокимининг биринчи ўринбосари бошчилигидаги 11 нафардан иборат жамоатчилик кенгаши аъзолигига тадбиркорлар, ҳуқуқшунослар жалб этилди ва кенгаш Тадбиркорлар мурожаатларини кўриб чиқиш қабулхонасининг Сўх туман бўлими ҳузурида фаолият кўрсатади.\nЖамоатчилик кенгаши фаолияти ташкил этилиши давлат органлари ҳамда бошқа хизмат кўрсатувчи ташкилотлар вакиллари билан доимий равишда самимий мулоқот қилиш учун қўшимча имконият яратади. Ҳар бир мурожаат тадбиркор манфаати устуворлиги нуқтаи назаридан ўрганилади.\nТаъкидлаш жоизки, ўтган давр мобайнида тумандаги Бош вазирнинг Тадбиркорлар мурожаатларини кўриб чиқиш қабулхонасига 124 та мурожаат келиб тушди. Мурожаатларнинг 41 таси кредит олиш, 20 та мурожаат тадбиркорлик фаолияти учун ер ажратиш ҳамда қолган 63 та мурожаатлар турли масалаларда бўлди. Мурожаатларнинг барчаси тегишли тартибда кўриб чиқилди ва қаноатлантириш чора-тадбирлари кўрилди. Ўтган вақт давомида ҳудудларда 30 дан ортиқ сайёр қабуллар уюштирилиб, 200 нафардан зиёд тадбиркорлар иштирок этиши таъминланди.\nСўх тумани ҳокими томонидан тасдиқланган тартибга асосан барча масъул корхона-ташкилотлар, идоралар кесимида тадбиркорларни қабул қилиш жадвали ишлаб чиқилди ва шу асосда иш олиб борилмоқда. Шунингдек, тадбиркорларни қабул қилиш ва мурожаатларини кўриб чиқишнинг ягона тизимини барпо этиш учун ягона портал жорий этилди. Мурожаатларни ягона портал орқали юбориш, таҳлил қилиш, жойида ҳал этиш ва Бош вазир қабулхонаси туман бўлимига жавоб қайтариш белгиланган бўлса-да, баъзи масъул идоралар бу борада эътиборсизликка йўл қўймоқда. Шунинг учун ҳам тижорат банклари, электр тармоқлари корхонаси, туман деҳқон бозори маъмурияти томонидан айрим мурожаатчиларга белгиланган 7 кунлик муҳлатдан ўтказиб жавоб бериш ҳолатлари учраб турибди.\nТадбиркорликни ривожлантириш, тадбиркорларнинг қонуний манфаатларини ҳимоя қилишнинг ҳуқуқий кафолатларини мустаҳкамлаш соҳасида амалга оширилаётган ишлар аҳоли бандлигини таъминлаш ва турмуш фаровонлигини юксалтиришга қаратилганлиги билан аҳамиятлидир. Шу боис бу борада барчамиз жараёндаги бурч ва масъулиятимизни теран англаб етишимиз зарур.\nЎзбекистон Респуб-ликаси Бош вазирининг Сўх туманидаги Тадбиркорлар мурожаатларини кўриб чиқиш қабулхонаси мудири.